sagorsarker/bangla-wikipedia huggingface dataset:
গোপাল সিং

গোপাল সিং (জন্ম: ১৪ নভেম্বর ১৯৭৬) একজন ভারতীয় চলচ্চিত্র, টেলিভিশন এবং থিয়েটার অভিনেতা। তিনি প্রধানত হিন্দি চলচ্চিত্রে খলনায়ক ভূমিকায় অভিনয়ের জন্য পরিচিত। তিনি ভারতীয় টেলিভিশনে অনেক অস্বাভাবিক চরিত্রে অভিনয় করার জন্যও পরিচিত, যার মধ্যে সবচেয়ে বড় চরিত্র হলো বীরবল, যে চরিত্রে তিনি বালাজি টেলিফিল্মসের মহাকাব্য প্রেম গাথা "জোধা আকবর"-এ অভিনয় করেছিলেন।
সিং ১৯৯৭ সালে সাহিত্য কলা পরিষদের রেপার্টরিতে তার অভিনয় জীবন শুরু করেন। পরবর্তীকালে তিনি মুম্বইতে অবস্থান নেন এবং মূলধারার ভারতীয় টেলিভিশন ও চলচ্চিত্র শিল্পে তার কর্মজীবন শুরু করেন। তার অভিনীত চলচ্চিত্রগুলোর মধ্যে উল্লেখযোগ্য কয়েকটি হলো "কোম্পানি", "কলকাতা মেইল", "এক হাসিনা থি", "ট্রাফিক সিগন্যাল", "পেজ থ্রি", "মুম্বই মিরর" এবং "বুদ্ধা ইন আ ট্র্যাফিক জ্যাম"।
হাসবুল্লা

হাসবুল্লা ম্যাগোমেডোভিচ ম্যাগোমেডভ (জন্ম: ৭ জুলাই ২০০২), পেশাগতভাবে হাসবুল্লাহ বা হাসবিক নামে পরিচিত, একজন রাশিয়ান সামাজিক মিডিয়া ব্যক্তিত্ব। গ্রোথ হরমোনের ঘাটতির কারণে তার বামনত্ব রয়েছে এবং তিনি ১০২ সেমি (৩ ফুট ৪ ইঞ্চি) লম্বা। হাসবুল্লা একটি ভাইরাল টিকটক ভিডিওর কারণে ২০২১ সালে প্রথম খ্যাতি অর্জন করেছিল এবং তারপর থেকে খাবিব নুরমাগোমেডভ, ইসলাম মাখাচেভ, আলেকজান্ডার ভলকানোভস্কি, ডানা হোয়াইট, মার্ক ওয়াহলবার্গ, শাকিল ও'নিল সহ উচ্চ-প্রোফাইল মিশ্র মার্শাল আর্টস যোদ্ধা এবং অন্যান্য ব্যক্তিত্বের সাথে সহযোগিতা করেছেন।
হাসবুল্লা রাশিয়ার দাগেস্তান প্রজাতন্ত্রের মাখাচকালাতে বড় হয়েছেন এবং তিনি একজন প্লাম্বারের ছেলে। তিনি একজন মুসলিম এবং ডারগিন জাতিগোষ্ঠীর। তিনি ফুল সেন্ড পডকাস্টে একটি সাক্ষাৎকারে বলেছিলেন যে তিনি একটি ইসলামিক স্কুলে কাটানো চার বছরকে অপছন্দ করেন, এটিকে "কারাগার" মনে করতেন তিনি। তার অনানুষ্ঠানিক দোভাষী, সুরখে সুঙ্গুরভ বলেছেন যে হাসবুল্লা স্কুল থেকে পালাতে তার বন্ধুকে ২০০ কিলোমিটার গাড়ি চালাতে রাজি করাতেন। স্কুল ছেড়ে দেওয়ার পর তিনি ইন্টারনেটের জন্য ভিডিও তৈরি করতে শুরু করেন।
গ্রোথ হরমোনের ঘাটতির কারণে তার এক ধরনের বামনত্ব রয়েছে। তার উচ্চতা ১০২ সেমি (৩ ফুট ৪ ইঞ্চি) এবং ওজন ১৮ কেজি (৪০ পাউন্ড)। তার বোনেরও একই সমস্যা রয়েছে।
বাংলাদেশ জাতীয়তাবাদী আন্দোলন

বাংলাদেশ জাতীয়তাবাদী আন্দোলন (বিএনএম) হচ্ছে বাংলাদেশের একটি রাজনৈতিক দল। দলটি ২০২৩ সালের ১০ই আগস্ট বাংলাদেশ নির্বাচন কমিশনে নিবন্ধিন লাভ করে। দলটির প্রতীক হলো নোঙ্গর। দলটির আহ্বায়ক ও প্রতিষ্ঠাতা সভাপতি হলেন ডঃ আব্দুর রহমান। দলের সদস্য সচিব মেজর মুহাঃ হানিফ (অবঃ)।
বিএনএম একটি নতুন রাজনৈতিক দল। তাই দলটির এখনও একটি শক্ত ভিত্তি গড়ে ওঠেনি। দলটি এখনও জনগণের কাছে একটি পরিচিতি অর্জনের চেষ্টা করছে। তবে দলটি বেশ কিছু সফলতা অর্জন করেছে। ২০২৩ সালের আগস্ট মাসে দলটি নির্বাচন কমিশনে নিবন্ধন লাভ করে। ২০২৪ সালের সংসদ নির্বাচনে দলটি ৮২টি আসনে প্রার্থী দিয়েছে।
গ্রিক মুসলিম

গ্রিক মুসলিম, বা রোমীয় মুসলমান, অটোমান শাসন আমলে ইসলাম ধর্ম গ্রহণকারী দক্ষিণ বলকান অঞ্চলের গ্রিক ভাষী মুসলিম সম্প্রদায়৷ নৃতাত্ত্বিক ভাবে গ্রীক হওয়ার পরও তুরস্কে বসবাস রত গ্রিক মুসলিম গণ ক্রমান্বয়ে তুর্কি ভাষী মুসলিম সম্প্রদায়ে অন্তর্ভূক্ত হয়েছেন৷ 
গ্রীক মুসলিমদের বিরাট অংশ জ্যৈষ্ঠ ও তরুণ সবাই গ্রীক ভাষার জ্ঞান রেখে আসছেন৷ ধারাবাহিক তুর্কি সংস্কৃিতে আত্মীকরণ এবং গ্রীক পরিচয়ের সঙ্গে অর্থোডক্স খৃস্টান মতবাদের সম্পর্ক বেড়ে যাওয়ায় গ্রিক মুসলিমদের খুব ক্ষুদ্র অংশই নিজের নৃতাত্ত্বিক পরিচয় ধারণ করে থাকেন৷ গ্রীসে গ্রীক মুসলিমগণ মূলধারার গ্রিক জাতিসত্ত্বার অংশ হিসেবে বিবেচিত নন৷
গ্রীসের অধিকাংশ মুসলমান জনসংখ্যার আদান প্রদানের ফলে বর্তমান তুরস্কে অভিবাসন করেন৷ ঐতিহাসিক "মিল্লাত" প্রথার কারণে অর্থাৎ ভাষা এবং নৃতাত্ত্বিক পরিচয়ের উপর ধর্মের প্রাধান্যের কারণে জনসংখ্যার বিনিময় ঘটেছিল৷
নিত্যযাত্রী শহর

নিত্যযাত্রী শহর বলতে এমন একটি লোকালয়কে বোঝায়, যেটি বাণিজ্যিক বা শিল্পভিত্তিক নয়, বরং মূলত আবাসিক প্রকৃতির, যেখানকার অধিবাসীরা প্রতিদিন অনেক সময় ধরে দূরে অবস্থিত মূল নগরীতে অবস্থিত কর্মক্ষেত্রে যাওয়া-আসা করেন (নিত্যযাত্রা দেখুন)।
নিত্যযাত্রী শহরকে ইংরেজিতে কম্যুটার টাউন বলা হয়। এছাড়া এটিকে ইংরেজিভাষী বিশ্বের বিভিন্ন দেশে "বেডরুম কমিউনিটি" (অর্থাৎ "শয়নকক্ষ সম্প্রদায়"), "বেডরুম টাউন" (অর্থাৎ "শয়নকক্ষ শহর"), "বেডরুম সাবার্ব" (অর্থাৎ শয়নকক্ষ শহরতলী), "ডর্মিটরি টাউন" ("আবাসিক শহর"), বা "ডর্মিটরি সাবার্ব" ("আবাসিক উপশহর") নামে ডাকা হতে পারে। জাপানে নিত্যযাত্রী শহরকে "ওয়াসেই-এইগো" বা "বেদ্দোতাউন" ("বিছানা শহর") নামে ডাকা হতে পারে। ১৯৫০-এর দশকে এগুলিকে নির্দেশ করতে "বহিঃশহর" (exurb)পরিভাষাটি ব্যবহার করা হয়েছিল। তবে বর্তমানে বহিঃশহর বলতে উপশহর ছাড়িয়ে দূরে অবস্থিত ও অপেক্ষাকৃত কম জনঘনত্ববিশিষ্ট লোকালয়গুলিকে "বহিঃশহর" নামে ডাকা হয়, যেখান থেকে নিত্যযাত্রীরা মূল শহরে যাওয়া-আসা করে।
যখনও কোনও অঞ্চলের শ্রমিক বা কর্মজীবীরা যেখানে কাজ করে, সেখানে বসবাস করার আর্থিক সামর্থ্য রাখে না, তাদেরকে অপেক্ষাকৃত কম খরচে জীবনযাপনের সুবিধাবিশিষ্ট অপর একটি শহরে বাস করতে হয়। এভাবে নিত্যযাত্রী শহরগুলি গড়ে ওঠে। উদাহরণস্বরূপ, ২০শ শতাব্দীর শেষভাগে এসে ডট-কম বুদ্বুদ ও মার্কিন যুক্তরাষ্ট্রের আবাসন বুদ্বুদ ক্যালিফোর্নিয়ার মহানগর এলাকাগুলিতে আবাসনের ব্যয় নজিরবিহীনভাবে বৃদ্ধি পায়, ফলে ঐ মহানগরগুলির সংলগ্ন লোকালয়গুলিতে নিত্যযাত্রীর সংখ্যা বৃদ্ধি পায়। ক্যালিফোর্নিয়ার ট্রেসি শহরটির ৮০%-এরও বেশি অধিবাসী সান ফ্রান্সিসকো উপসাগর এলাকাতে কর্মরত ছিল।
কিছু কিছু ক্ষেত্রে অর্থনৈতিক অবস্থার পরিবর্তনের কারণে নিত্যযাত্রী শহরের জন্ম হতে পারে। ১৯৮০-র দশকে ইস্পাত শিল্পে ধসের কারণে ওহাইও-র স্টুবেনভিল ও পশ্চিম ভার্জিনিয়ার উইয়ার্টন শহরগুলি অতীতে স্বাধীন চরিত্রের অধিকারী হলেও বর্তমানে এগুলি বৃহত্তর পিটসবার্গ মহানগরীর নিত্যযাত্রী শহরে পরিণত হয়েছে।
১৯৮০-র দশকে জাপানে রেল পরিবহন ব্যক্তিমালিকানাধীন হয়ে যাবার পর থেকে ব্যবসায়িক সুবিধার জন্য ঐসব বেসরকারি রেল কোম্পানিগুলি রেলপথ সংলগ্ন এলাকাগুলিতে নিত্যযাত্রী শহর নির্মাণে ব্যাপক বিনিয়োগ করে ও সেই অনুযায়ী নতুন নিত্যযাত্রীদের সুবিধার্থে নতুন নতুন রেলস্টেশন নির্মাণের পাশাপাশি তাদের রেলগাড়ির সময়সূচী উপযোজিত করে নেয়। এর বিপরীতে উত্তর আমেরিকার নিত্যযাত্রী শহরগুলির অধিবাসীরা সাধারণত ব্যক্তিগত মোটরগাড়িতে করে নিত্যযাত্রা সম্পাদন করে।
মোস্তফা আলম

মোস্তফা আলম বাংলাদেশি রাজনীতিবিদ ও চিকিৎসক। তিনি বগুড়া-৭ আসনের সাবেক সংসদ সদস্য।
মোস্তফা আলম বগুড়ার গাবতলী‌তে জন্মগ্রহণ করেন। তার পিতা মৃত রিয়াজ উদ্দিন ফকীর।
তিনি গাবতলী পাইলট উচ্চ বিদ্যালয় থেকে এসএসসি ও সরকারি আজিজুল হক কলেজ থেকে এইচএসসি পাশ করে রাজশাহী মেডিকেল কলেজ থেকে এমবিবিএস পাশ করেন।
মোস্তফা আলম ২০২৪ সালের দ্বাদশ জাতীয় সংসদ নির্বাচনে বগুড়া-৭ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য মনোনীত হয়েছিলেন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
কুয়ান কাম হন

কুয়ান কাম হন একজন মালয়েশীয় শতকোটিপতি।
কুয়ান ১৯৮০-এর দশকের গোড়ার দিকে হার্তালেগা হোল্ডিংস প্রতিষ্ঠা করেন এবং কোম্পানির ৪৯.৩% নিয়ন্ত্রণ করেন। হার্তালেগা ২০২০ সাল নাগাদ তার উৎপাদন ক্ষমতা ২২ বিলিয়ন থেকে বছরে ৪২ বিলিয়ন গ্লাভসে উন্নীত করার পরিকল্পনা করেছে 
২০১৮ সালে, হার্তালেগা কেমিক্যাল ইন্টেলিজেন্স যুক্তরাজ্যের সাথে অংশীদারিত্ব করে প্রথম নন-লিচিং গ্লাভ চালু করে যা অন্তর্নির্মিত জীবাণুনাশক প্রযুক্তি বৈশিষ্ট্যযুক্ত।
মার্কোস দো নাসিমেন্তো তেইশেইরা

মার্কোস দো নাসিমেন্তো তেইশেইরা (; জন্ম: ৫ জুন ১৯৯৬; মারকাও নামে সুপরিচিত) হলেন একজন ব্রাজিলীয় পেশাদার ফুটবল খেলোয়াড়। তিনি বর্তমানে স্পেনের পেশাদার ফুটবল লিগের শীর্ষ স্তর লা লিগার ক্লাব সেভিয়ার হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে রক্ষণাত্মক মধ্যমাঠের খেলোয়াড় হিসেবে খেলেন।
মার্কোস দো নাসিমেন্তো তেইশেইরা ১৯৯৬ সালের ৫ই জুন তারিখে ব্রাজিলের লোন্দ্রিনায় জন্মগ্রহণ করেছেন এবং সেখানেই তার শৈশব অতিবাহিত করেছেন।
এইচ এম বদিউজ্জামান সোহাগ

এইচ এম বদিউজ্জামান সোহাগ একজন বাংলাদেশ আওয়ামী লীগের রাজনীতিবিদ ও বাগেরহাট-৪ আসনের সাবেক সংসদ সদস্য । তিনি ২০২৪ সালে অসহযোগ আন্দোলনের মাধ্যমে জাতীয় সংসদ বিলুপ্তের মাধ্যমে সংসদ সদস্য পদ হারান। তিনি বাংলাদেশ ছাত্রলীগের সাবেক সভাপতি।
তিনি ঢাকা বিশ্ববিদ্যালয় আন্তর্জাতিক সম্পর্ক বিভাগের অধ্যাপক উশান আরার সাথে বিবাহ বন্ধনে আবদ্ধ হয়েছে।
২০২৪ সালের দ্বাদশ জাতীয় সংসদ নির্বাচনে তিনি বাগেরহাট-৪ আসন থেকে আওয়ামী লীগের প্রার্থী হিসেবে সংসদ সদস্য নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
এস এম ব্রহানী সুলতান মামুদ

এস এম ব্রহানী সুলতান মামুদ একজন বাংলাদেশি রাজনীতিবিদ। তিনি নওগাঁ-৪ আসনের সাবেক সংসদ সদস্য। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
এস এম ব্রহানী সুলতান মামুদ নওগাঁর মান্দায় জন্মগ্রহণ করেন। তার পিতা আব্দুল জব্বার ছিলেন শহীদ নাজমুল হক কলেজের অধ্যক্ষ। তার মাতা খায়রন বেওয়া মৈনম।
তিনি ১৯৮৭ সালে বিমান বাহিনী থেকে অবসর গ্রহণ করে নিজের ব্যবসা প্রতিষ্ঠা করেন।
সেই সময় থেকেই তার আওয়ামী রাজনীতিতে পদচারণা শুরু। এরপর ২০০০ সালে মৈনম ইউনিয়ন আওয়ামীলীগের সম্মেলনে তিনি আহবায়ক নির্বাচিত হন।
২০০৫ সালে মান্দা উপজেলা আওয়ামী লীগের সহ-সভাপতি হন।
কুখ্যাত ওয়ান এলেভেনে তিনি শেখ হাসিনার পক্ষে পল্টনের আন্দোলনসহ সকল আন্দোলনে সক্রিয় ভূমিকা পালন করেন।২০০৮ সালে আওয়ামীলীগ সরকার গঠন করলে তিনি পুরো উপজেলা আওয়ামী রাজনীতিতে আরো সক্রিয় রাজনীতি শুরু করেন।
২০১৪ সালের জাতীয় নির্বাচনে দলকে এবং দলের মনোনিত প্রার্থীকে সহযোগিতা করার জন্য তিনি মান্দা মহানগর কলেজের অধ্যক্ষ পদ থেকে স্বেচ্ছায় অব্যাহতি নেন।স্থানীয় উপজেলার রাজনীতিতে আওয়ামী রাজনীতির ভরসার পাত্র হয়ে উঠেন।
২০১৪ সালের উপজেলা নির্বাচনে আওয়ামীলীগের প্রার্থী হিসেবে মনোনয়ন পান।
তার ক্রমবর্ধমান জনপ্রিয়তা,দলীয় প্রভাবে কোন রকম সুবিধা না নেয়ায় জেলা আওয়ামীলীগের তৎকালীন সভাপতি বীর মুক্তিযোদ্ধা আব্দুল মালেক এবং সংগ্রামী সাধারণ সম্পাদক বীর মুক্তিযোদ্ধা সাধন চন্দ্র মজুমদার তাকে ২০১৬ সালে নওগাঁ জেলা আওয়ামীলীগের সাংস্কৃতিক বিষয়ক সম্পাদক হিসেবে মনোনিত করেন!
এস এম ব্রহানী সুলতান মামুদ বর্তমানেও জেলা আ. লীগের সাংস্কৃতিক বিষয়ক সম্পাদক।
তিনি ২০২৪ সালের দ্বাদশ জাতীয় সংসদ নির্বাচনে নওগাঁ-৪ আসন থেকে স্বতন্ত্র প্রার্থী হিসেবে সংসদ সদস্য নির্বাচিত হন। নির্বাচনে তিনি ৮৫ হাজার ১৮০ ভোট পান, তার নিকটতম প্রতিদ্বন্দ্বী প্রার্থী নাহিদ মোর্শেদ ৬২ হাজার ১৩২ ভোট পান। ৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
শেখ হাসিনার পঞ্চম মন্ত্রিসভা

৭ জানুয়ারি ২০২৪ বাংলাদেশের দ্বাদশ জাতীয় সংসদ নির্বাচন অনুষ্ঠিত হয়। নির্বাচনে বাংলাদেশ আওয়ামী লীগ ৩০০টি আসনের মধ্যে ২২৩টি আসন লাভ করে এককভাবে সংখ্যাগরিষ্ঠতা অর্জন করে। ১০ জানুয়ারি ২০২৪ তারিখে নির্বাচিত সংসদ সদস্যগণ বাংলাদেশ সরকারের আইনপ্রণেতা হিসেবে শপথগ্রহণ করেন। শেখ হাসিনা দ্বাদশ জাতীয় সংসদের সংসদ নেতা নির্বাচিত হন। ১০ জানুয়ারি মন্ত্রিপরিষদ বিভাগ থেকে শেখ হাসিনার নেতৃত্বে গঠিত মন্ত্রিসভার মন্ত্রীদের নাম ঘোষণা করে। ১১ জানুয়ারি ২০২৪ সালে বাংলাদেশের প্রধানমন্ত্রী শেখ হাসিনার পঞ্চম অভিষেকে বাংলাদেশের ১০ তম প্রধানমন্ত্রী হিসাবে দায়িত্ব গ্রহন করে।
২০২৪ সালের আগস্ট মাসে অসহযোগ আন্দোলনের কারণে প্রধানমন্ত্রী শেখ হাসিনা ৫ আগস্ট পদত্যাগ করতে বাধ্য হন। পরের দিন ৬ আগস্ট রাষ্ট্রপতি মোহাম্মদ সাহাবুদ্দিন জাতীয় সংসদ ভেঙে দিলে দ্বাদশ জাতীয় সংসদ বিলুপ্ত হয়।
বাংলাদেশের প্রধানমন্ত্রী মন্ত্রীগণের বাইরে বাংলাদেশ সরকারের ‘রুলস অব বিজনেস-১৯৯৬’-এর ৩(বি)১ ধারা অনুযায়ী সংসদ সদস্য হবার যোগ্য এমন যেকোন ব্যক্তিকে তার উপদেষ্টা নিয়োগ করতে পারেন। উপদেষ্টাগণ সাধারণত মন্ত্রী পদমর্যাদা সম্পন্ন।
দ্বাদশ জাতীয় সংসদ

দ্বাদশ জাতীয় সংসদ ২০২৪ সালের ৭ জানুয়ারি দ্বাদশ জাতীয় সংসদ নির্বাচনে নির্বাচিত সংসদ সদস্যদের নিয়ে গঠিত হয়। জাতীয় সংসদের ৩৫০টি আসনের মধ্যে জণগনের সরাসরি ভোটে নির্বাচিত আসন ৩০০টি এবং ৫০টি মহিলা আসন হিসেবে সংরক্ষিত। ৩০০টি আসনের মধ্যে বাংলাদেশ আওয়ামী লীগ ২২৩টি আসনে জয়লাভ করে সংখ্যাগরিষ্ঠতা অর্জন করে শেখ হাসিনাকে প্রধান করে সরকার গঠন করে। ২০২৪ সালের ৫ আগস্ট প্রধানমন্ত্রী শেখ হাসিনা ও তার মন্ত্রিসভা পদত্যাগ করে দেশ ছাড়ার পর রাষ্ট্রপতি মোহাম্মদ শাহাবুদ্দিন ৬ আগস্ট দ্বাদশ জাতীয় সংসদ ভেঙে দেন। বাংলাদেশের ইতিহাসে ষষ্ট সংসদের পর দ্বাদশ জাতীয় সংসদের মেয়াদ দ্বিতীয় সর্বনিম্ন।
গ্রঁতেস্ত

গ্রঁতেস্ত ( আ-ধ্ব-ব: [ɡʁɑ̃t‿ɛst] ) পশ্চিম ইউরোপের রাষ্ট্র ফ্রান্সের উত্তর-পূর্ব ভাগে অবস্থিত একটি প্রশাসনিক অঞ্চল (রেজিওঁ)।
২০১৪ সালে ফরাসি সংসদে উত্তীর্ণ একটি ভূমি-সংস্কার বিলের সূত্র ধরে এই অঞ্চলটির সৃষ্টি।
গ্রঁতেস্ত অঞ্চলটি সেন, ম্যোজ ও রাইন - এই তিনটি নদীর অববাহিকা অঞ্চলের উপর অবস্থিত; এর আয়তন , ফলে এটি ফ্রান্সের ৫ম বৃহত্তম প্রশাসনিক অঞ্চল। অঞ্চলটিতে ভোজ ও আর্দেন নামের দুইটি পর্বতশ্রেণীও বিদ্যমান। এর সাথে বেলজিয়াম, লুক্সেমবার্গ, জার্মানি ও সুইজারল্যান্ডের সীমান্ত আছে। ২০২০ সালের তথ্য অনুযায়ী এখানে ৫৫ লক্ষেরও বেশি অধিবাসী বাস করত। অঞ্চলটির প্রশাসনিক কেন্দ্র ও বৃহত্তম শহর হল স্ত্রাসবুর।
দক্ষিণ ইউরোপের লাতিন ও উত্তর ইউরোপের জার্মানীয় বিশ্বের সংযোগস্থলে অবস্থিত গ্রঁতেস্ত অঞ্চলটির সংস্কৃতি সমৃদ্ধ ও বৈচিত্র্যময়। এখানে বেশ কিছু ভাষা ও উপভাষা প্রচলিত, যার মধ্যে আলজাসীয় ভাষা, শঁপনোয়া ভাষা, লোরাঁ ভাষা ও ফ্রাংকীয় লোরাঁ ভাষা উল্লেখ্য। বর্তমান গ্রঁতেস্ত অঞ্চলের বেশিরভাগই খ্রিস্টীয় ৮ম শতাব্দী থেকেই পূর্বাঞ্চলীয় হিসেবে গণ্য করা হত; সেসময় এটি ফ্রান্সিয়া রাজ্যের অস্ট্রেশিয়া অঞ্চলের দক্ষিণ অংশ গঠন করেছিল। শঁম্পাইন অঞ্চলের রাঁস শহরেই ফ্রাংক রাজা ১ম ক্লোভিস ৪৯৬ খ্রিস্টাব্দে অপ্সুদীক্ষা (বাপ্তিস্ম) লাভ করেন। শহরটি পরবর্তীতে ফ্রান্সের রাজাদের ইতিহাসে একটি গুরুত্বপূর্ণ আনুষ্ঠানিক ভূমিকা রাখে, কেননা এখানেই ঐতিহ্যগতভাবে ফ্রান্সের রাজাদের অভিষেক অনুষ্ঠানটি আয়োজিত হত। এছাড়া মধ্যযুগীয় ইউরোপের অর্থনীতিতে শঁপাইনের মেলাগুলি তাৎপর্যমূলক ভূমিকা পালন করে। অন্যদিকে আলজাস ও লোরেন অঞ্চল দুইটি মধ্যযুগ ও রনেসঁসের প্রায় পুরোটা জুড়ে পবিত্র রোমান সাম্রাজ্যের প্রভাবাধীন ছিল। ফ্রান্স ও জার্মানি অঞ্চল দুইটিকে বহু শতাব্দী ধরে নিজেদের বলে দাবী করত এবং এ নিয়ে যুদ্ধেও অবতীর্ণ হত।
গ্রঁতেস্ত অঞ্চলটির স্বতন্ত্র ঐতিহ্যগুলির মধ্যে আছে সাধু নিকোলাস দিবস, বড়দিনের বাজার এবং আলজাস ও লোরেনে পুনরুত্থান পার্বণের খরগোশ-সংশ্লিষ্ট বিভিন্ন ঐতিহ্য। আলজাস-মোজেল জেলাটি আবার ঐতিহাসিক কারণে স্থানীয় আইন অনুযায়ী পরিচালিত হয়। শিল্পখাতের দীর্ঘ ইতিহাস, শক্তিশালী কৃষিখাত ও পর্যটন খাতের (শিল্পকলা, সুপাচ্য খাবার ও দেশদর্শন) সুবাদে গ্রঁতেস্ত ফ্রান্সের সবচেয়ে বেশি উৎপাদনশীল অর্থনৈতিক অঞ্চলগুলির একটি।
আগাদির

আগাদির (, ) উত্তর আফ্রিকার রাষ্ট্র মরক্কোর একটী প্রধান নগরী। শহরটি অ্যাটলাস পর্বতমালার পাদদেশে, আটলান্টিক মহাসাগরের তীরে, সুস নদীর মোহনার ঠিক উত্তরে অবস্থিত। শহর থেকে উত্তরে কাসাব্লাংকা শহরটি অবস্থিত। আগাদির মরক্কোর আগাদির-ইদা উ তানানা প্রেফেকত্যুর বা জেলা এবং সুস-মাসা অর্থনৈতিক অঞ্চলের রাজধানী। এটি মরক্কোর প্রধান পৌর এলাকগুলির একটি। ২০১৪ সালে অনুষ্ঠিত মরক্কোর জনগণনা অনুযায়ী আগাদির পৌরসভার জনসংখ্যা ৯ লক্ষ ২৪ হাজার।
আগাদির মরক্কোর আমাজিগ সংস্কৃতির রাজধানী হিসেবে পরিচিত। মরক্কোর যে হাতেগোনা কয়েকটি শহরে অধিবাসীদের অর্ধেকের বেশি লোকের মাতৃভাষা তামাজিগত ভাষা (মরক্কোর দুইটি সরকারি ভাষার একটি), তার মধ্যে আগাদির একটি। আগাদির এলাকার তাখেলহিত উপভাষাটিতে ২ লক্ষ ২২ হাজার লোক কথা বলে, যা সমগ্র জনসংখ্যার ৫৩.৭%। আজাগির শহরে আমাজিক সংস্কৃতির অনেক উৎসব পালন করা হয়ে থাকে, যেমন আমাজিক নববর্ষ, যা প্রতি বছর ১৩ই জানুয়ারি সমগ্র শহরজুড়ে, বিশেষ করে নগরকেন্দ্রে উদযাপন করা হয়। আরেকটি পুরাতন আমাজিগ ঐতিহ্য হল বুজলুদ বা বিলমাওয়েন উৎসব, যা মূলত শহরতলীগুলিতে উদযাপিত হয়। এছাড়া আমাজিক ভাষায় নির্মিত চলচ্চিত্রগুলির জন্য ইসনি নুর্গ আন্তর্জাতিক উৎসবটি পালন করা হয়। উপরন্তু, আগাদির শহরটি শিলহা ও আমাজিগ সঙ্গীতের বিভিন্ন মূলধারা যেমন ইজেনজারেন, উদাদেন, ইত্যাদির জন্মস্থল।
আগাদির শহরটি ১৯১১ সালে ফ্রান্স ও জার্মানির মধ্যকার একটি সংকটের কেন্দ্রস্থল ছিল, যা ১ম বিশ্বযুদ্ধের আভাস দেয়। ১৯৬০ সালে একটি ভূমিকম্পে শহরটি বিধ্বস্ত হয়। এরপর আবশ্যকীয় ভূমিকম্পরোধী আদর্শমান মেনে শহরটিকে পুনরায় নির্মাণ করা হয়। বর্তমানে এটি মরক্কোর বৃহত্তর সমুদ্রতীরবর্তী অবকাশযাপন কেন্দ্র, যেখানে সারা বছর জুড়ে অস্বাভাবিকভাবে মৃদু জলবায়ুর কারণে বহু দেশী-বিদেশী পর্যটক বেড়াতে আসে। ২০১০ সালের পর থেকে কম-খরচের বিমানসেবা ও তাঞ্জিয়ের থেকে মহাসড়কের সুবাদে এখানে গমন করা আরও সহজ হয়েছে।
শীতকালীন মৃদু জলবায়ু (জানুয়ারিতে মধ্যাহ্নের গড় তাপমাত্রা ২০.৫ °সে/69 °F) ও আকর্ষণীয় সমুদ্রসৈকতের কারণে উত্তর ইউরোপের অনেক পর্যটকের "শীতকালীন সূর্য" গন্তব্যস্থল হল এই আগাদির শহর।
হেমচন্দ্র গোস্বামী (মুখোশ শিল্পী)

হেমচন্দ্র গোস্বামী (জন্ম ১ মার্চ, ১৯৫৮) আসামের মাজুলি জেলার একজন ভারতীয় মুখোশ শিল্পী। তিনি আসামে মুখোশ শিল্পকে বিশ্ব পরিমন্ডলে প্রতিষ্ঠিত করতে অবদান রেখেছেন। ২০২৩ সালে ভারত সরকার হেমচন্দ্রকে মুখোশ শিল্পের ক্ষেত্রে অবদানের জন্য শিল্পকলার ক্ষেত্রে ভারতের চতুর্থ সর্বোচ্চ অসামরিক পুরস্কার পদ্মশ্রী দিয়ে সম্মান জানায়।
হেমচন্দ্র ১৯৫৮ সালের ১ মার্চ আসামের মাজুলি জেলার চামগুরি সাতরাতে জন্মগ্রহণ করেন। তার পিতার নাম ছিল রুদ্রকান্ত দেব গোস্বামী এবং মাতার নাম ছিল গগনেশ্বরী গোস্বামী। তিনি চামগুড়ি প্রাথমিক বিদ্যালয়ে প্রাথমিক শিক্ষা লাভ করেন। পরে স্থানীয় চামগুড়ি সাতরা রাওয়ানাপার আদর্শ উচ্চ মাধ্যমিক বিদ্যালয় থেকে তার স্কুলের মাধ্যমিক শিক্ষা শেষ করেন। পরে আসামের গুয়াহাটির আর্টস অ্যান্ড ক্রাফ্টস সোসাইটি থেকে আর্টস অ্যান্ড ক্রাফটসে স্নাতক ডিগ্রি অর্জন করেন। শিল্পকর্মে হেমচন্দ্রের হাতেখড়ি দশ বছর বয়সে। এই বয়সেই তার শ্রীমাতা শঙ্করদেব দ্বারা প্রতিষ্ঠিত শিল্পকলা প্রতিষ্ঠানে শিল্পকর্মের প্রশিক্ষণ শুরু হয়। তার পিতা রুদ্রকান্ত দেব গোস্বামী ছিলেন একজন সত্রিয় শিল্পী এবং মুখোশ প্রস্তুতকারক। তাই পিতার নির্দেশনায় তিনি ছোটবেলা থেকেই মুখোশ তৈরির নৈপুণ্যে বিশেষ পারদর্শী হয়ে ওঠেন। এই শিল্পকলাকে তিনি সম্মান করতেন।
হেমচন্দ্র চামগুড়ি সাতরা রাওয়ানাপার আদর্শ উচ্চ মাধ্যমিক বিদ্যালয়ের কারিগরি ও বৃত্তিমূলক বিভাগে শিক্ষকতা করতেন। পরে এখান থেকেই অবসর নেন। সাংস্কৃতিক পরিবেশে জন্ম নেওয়া হেমচন্দ্র ছোটবেলা থেকেই শিল্পের সঙ্গে যুক্ত হন। তিনি আসামের মুখোশ শিল্পকে বিশ্বের দরবারে পৌঁছে দেবার কাজে বিশেষ অবদান রেখেছেন। বিভিন্ন কর্মশালা পরিচালনার পাশাপাশি তিনি তার বাড়িতে অনেক যুবককে মুখোশ তৈরির কাজ শিখিয়েছেন। অনেক পরিবার মুখোশ তৈরির কাজ শিখে তারা চারু ও কারুশিল্পের মাধ্যমে আর্থিকভাবে স্বাবলম্বী হয়েছেন।
হেমচন্দ্র ডিব্রুগড় বিশ্ববিদ্যালয়, তেজপুর বিশ্ববিদ্যালয়, বিবেকানন্দ কেন্দ্র: গুয়াহাটি, নয়াদিল্লিতে ইন্দিরা গান্ধী কালচারাল সেন্টার ফর আর্টস এবং শান্তিনিকেতনে বিশ্বভারতী সহ সারা দেশে বিভিন্ন প্রতিষ্ঠানে বাঁশের মুখোশের ইতিহাস সম্পর্কে বক্তৃতা দিয়েছেন।
২০১২ সালে তিনি লামেজো দা আনন্দ পুরস্কার পান। ২০১৪ সালে পেয়েছেন দামোদর দেব জাতীয় পুরস্কার। ২০১৮ সালে তাকে লুইতপোরিয়া লাইফ টাইম অ্যাচিভমেন্ট অ্যাওয়ার্ড দিয়ে সম্মান জানানো হয়। ২০১৯ সালে পেয়েছেন সঙ্গীত নাটক একাডেমি পুরস্কার। ২০২২ সালে আসামের প্রতিদিন টাইম কর্তৃক শিল্পকলায় শ্রেষ্ঠত্ব অর্জনের পুরস্কার পান। ২০২৩ সালে শিল্পের ক্ষেত্রে ভারতের রাষ্ট্রপতি দ্রৌপদী মুর্মু কর্তৃক নয়াদিল্লিতে তিনি পদ্মশ্রী পুরস্কারে ভূষিত হন।
মোতাহেরুল ইসলাম চৌধুরী

মোতাহেরুল ইসলাম চৌধুরী বাংলাদেশি রাজনীতিবিদ ও মুক্তিযোদ্ধা। তিনি চট্টগ্রাম-১২ পটিয়া আসনের সংসদ সদস্য ছিলেন।
মোতাহেরুল ইসলাম চৌধুরী চট্টগ্রামের পটিয়ায় জন্মগ্রহণ করেন। তার পিতার নাম নুরুল ইসলাম চৌধুরী।
মোতাহেরুল ইসলাম চৌধুরী চট্টগ্রাম দক্ষিণ জেলা আওয়ামী লীগের সভাপতি। তিনি পটিয়া উপজেলা পরিষদের চেয়ারম্যান ছিলেন।
তিনি ২০২৪ সালের দ্বাদশ জাতীয় সংসদ নির্বাচনে চট্টগ্রাম-১২ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য নির্বাচিত হন। ২০২৪ সালে অসহযোগ আন্দোলনের পর রাষ্ট্রপতি মোহাম্মদ সাহাবুদ্দিন জাতীয় সংসদ বিলুপ্ত করলে তিনি সংসদ সদস্য পদ হারান।
মাহিম দুর্গ

মাহিম দুর্গ (মারাঠি: ) ভারতের মহারাষ্ট্র রাজ্যের মুম্বাইয়ের মাহিমে অবস্থিত একটি দুর্গ। এটির মাহিম উপসাগরের তীরে কৌশলগত অবস্থানের কারণে দক্ষিণে ওরলি, উত্তরে বান্দ্রা এবং পূর্বে মহিমকে পর্যবেক্ষণ করতে সাহায্য করে। দুর্গটির উৎপত্তি সম্পর্কে তেমন জানা যায় না, তবে এর কৌশলগত অবস্থানের কারণে এর অধিকার নিয়ে প্রায়শই প্রতিদ্বন্দ্বিতা করা হয়েছে। প্রশাসনিক অবহেলা, বস্তি দখল এবং জোয়ারভাটার ক্ষয়জনিত কারণে দুর্গটি বর্তমানে বেহাল দশায় ভুগছে।
১৫১৬ সালে, পর্তুগিজ সেনাপতি ডোম জোয়াও ডি মনোয় মাহিম খাড়িতে প্রবেশ করেন এবং মহিম দুর্গের সেনাপতিকে পরাজিত করেন। ১৫৩৪ সালে পর্তুগিজরা গুজরাটের বাহাদুর শাহের কাছ থেকে মহিম দ্বীপটি দখল করার আগে দুর্গটি পর্তুগিজ এবং গুজরাটি শাসকের মধ্যে ঘন ঘন সংঘর্ষের স্থান ছিল। ১৬৬১ সালে, পর্তুগিজরা মাহিম দ্বীপটি ইংল্যান্ডের দ্বিতীয় চার্লসকে যৌতুক হিসাবে দান করে। ইংরেজরা দুর্গের নিয়ন্ত্রণ লাভ করার পর, ১৬৮৪ সালে স্যার থমাস গ্রান্থাম কর্তৃক এটির সংস্কার করে শক্তিশালী করা হয়েছিল, এবং সম্ভাব্য পর্তুগিজ আক্রমণের বিরুদ্ধে ও পরে মারাঠাদের বিরুদ্ধে এটি একটি কৌশলগত পাহারাভবন হয়ে ওঠে।
১৭৭২ সালে, পর্তুগিজরা এই দুর্গ আক্রমণ করার চেষ্টা করেছিল, কিন্তু ব্রিটিশরা কামানের গোলা দিয়ে তাদের প্রতিহত করেছিল। এই সংঘর্ষের সময় মাউন্ট মেরি গীর্জা ক্ষতিগ্রস্ত হয়। ঐতিহাসিক বিবরণ অনুযায়ী, সেই সময়ে দুর্গটিতে ১০০ সৈন্য ও ৩০টি কামান ছিল।
প্রথম ইঙ্গ-মারাঠা যুদ্ধের সময় ব্রিটিশরা দুর্গটি দখল করে।
দুর্গটি শহরতলী ও শহরের সংযোগ স্থাপনকারী মাহিম কজওয়ের পার্শ্বে অবস্থিত।
দুর্গটি বস্তি দ্বারা প্রবলভাবে বেষ্টিত, এবং জোয়ার ভাঙ্গন ও অবহেলার কারণে দুর্গের কিছু অংশ তলিয়ে গেছে। স্থানটি প্রথমসারিভুক্ত ঐতিহ্য কাঠামো হিসাবে শ্রেণীবদ্ধ করা হলেও এটির রক্ষণাবেক্ষণের রাখার জন্য তেমন কিছুই করা হয়নি। বড় বড় পাথর বালির উপর ছড়িয়ে আছে এবং তিন মিটার (পনেরো ফুট) পর্যন্ত উঁচু ফাটল দৃশ্যমান। দুর্গটির দায়িত্ব রাজ্য সরকার এবং বৃহত্তর মুম্বাই পৌর নিগমের মধ্যে হাতবদল করা হয়েছে, যদিও দুর্গটি রাজ্য সরকারের জমিতে অবস্থিত। ২০০৪ সালে, স্থানীয় কর্তৃপক্ষ কর্তৃক অতিক্রমণ অপসারণ না করায় পাঁচ লক্ষ টাকা ফেরত দিতে হয়েছিল। পরে, ২০০৪ সালে, তৎকালীন পৌর কমিশনার জয়রাজ পাঠক দুর্গটির স্বত্ব অন্যকে অর্পণ করার প্রস্তাব করেছিলেন।
রজনীকান্ত বরদলৈ

রজনীকান্ত বরদলৈ (২৪ নভেম্বর ১৮৬৭ - ২৫ মার্চ ১৯৪০) ছিলেন একজন ভারতের আসামের একজন প্রখ্যাত লেখক, সাংবাদিক এবং চা চাষী। তাকে কিছু সমালোচক আসামের ওয়াল্টার স্কট বলে অভিহিত করেন। তিনি ১৯২৫ সালে নগাঁও জেলায় অনুষ্ঠিত অসম সাহিত্য সভার সভাপতি ছিলেন। তিনি আসামের সংস্কৃতি এবংমৈতৈ সংস্কৃতির মধ্যে সাংস্কৃতিক বিনিময়ের অংশ হিসাবে,মৈতৈ ""খাম্বা এবং থোইবি "" গল্পটি অসমীয়া ভাষায় ""খম্বা থোইবিৰ সাধুকথা "" নামে অনুবাদ করেন।
উপন্যাস
তিনি জোনাকী (ম্যাগাজিন), বানহি (ম্যাগাজিন), উষা, আসাম হিতোইশি এবং আওয়াহনের মতো অনেক শীর্ষস্থানীয় ম্যাগাজিনে নিয়মিত অবদান রেখেছিলেন। তিনি প্রদীপিকা নামে একটি মাসিক ম্যাগাজিনও সম্পাদনা করেছিলেন।
রজনীকান্ত বারদোলি ২৫ মার্চ ১৯৪০ সালে গুয়াহাটিতে মারা যান।
কেনিত্রা

কেনিত্রা বা আল-কানায়তারা (; , আক্ষরিক অর্থ "ছোট সেতু"; ; ) উত্তর-পশিম মরক্কোর একটি শহর। এটি ১৯৩২ সাল থেকে ১৯৫৬ সাল পর্যন্ত লিওতে বন্দর নামে পরিচিত ছিল। এটি মূলত সেবু নদীর উপরে অবস্থিত একটি বন্দর শহর, যার জনসংখ্যা ৪ লক্ষ ৩১ হাজার (২০১৪)। এটি মরক্কোর রাবাত-সালে-কেনিত্রা অঞ্চলের তিনটি প্রধান নগরীর একটি এবং কেনিত্রা প্রদেশের রাজধানী। স্নায়ুযুদ্ধের সময় এখানকার মার্কিন যুক্তরাষ্ট্রের লিওতে বন্দর নৌবিমানঘাঁটিটি উত্তর আফ্রিকার একটি বিরতি
স্থল হিসেবে কাজ করত। কেনিত্রা সেবু নদীর মোহনা থেকে ১৬ কিলোমিটার উত্তরে অবস্থিত। ফরাসিদের আগমনের আগে এখানে একটি দুর্গ ছিল। ফরাসি সমরনেতা লিওতে এখানে ১৯১৩ সাল থেকে একটি লোকালয় গড়ে তোলেন ও বন্দর নির্মাণ করেন। এটি ফলমূল, মাছ, কাঠ, সীসা ও দস্তার আকরিকের একটি জাহাজযোগে প্রেরণের কেন্দ্র। শহরের শিল্প এলাকাটি নদীর তীরে বন্দরের উজানে অবস্থিত। কেনিত্রা থেকে ১০ কিলোমিটার পশ্চিমে মেহদিওয়া ধ্বংসাবশেষগুলি অবস্থিত। শহরটি রেলপথ ও সড়কপথে সিদি কাশেম ও মেকনেস শহরের সাথে এবং সড়কপথে লারাচা ও কাসাব্লাংকা শহরের সাথে সংযুক্ত। কেনিত্রার উত্তরে আটলান্টিক মহাসাগরের উপকূলে সামুদ্রিক মাছ শিকার করা হয়। সমুদ্রতীর থেকে অপেক্ষাকৃত ভেতরের অঞ্চলগুলিতে খাদ্যশস্য (মূলত গম) চাষ করা হয় এবং ছাগল, ভেড়া ও অন্যান্য গবাদি পশু পালন করা হয়। এটি লেবু-জাতীয় ফল উৎপাদনের একটি প্রধান কেন্দ্র।
জাহাঙ্গীর আলম (কুমিল্লার রাজনীতিবিদ)

জাহাঙ্গীর আলম (জন্ম: ১ জানুয়ারি ১৯৫২) একজন বাংলাদেশি রাজনীতিবিদ। তিনি কুমিল্লা-৩ আসনের সংসদ সদস্য।
জাহাঙ্গীর আলম ১ জানুয়ারি ১৯৫৫ সালে কুমিল্লার মুরাদনগরের ব্রাহ্মণচাবিতলা গ্রামে জন্ম গ্রহন করেন। তার পিতা আবদুল আজিজ সরকার ও মাতা আমেনা বেগম।
তার ছেলে "আহসানুল আলম কিশোর" মুরাদনগর উপজেলা পরিষদের চেয়ারম্যান ও কুমিল্লা উত্তর জেলা স্বেচ্ছাসেবক লীগের সদস্য সচিব।
জাহাঙ্গীর আলম কুমিল্লা উত্তর জেলা আওয়ামী লীগের সাধারণ সম্পাদক ছিলেন। মুরাদনগর উপজেলা চেয়ারম্যান হিসেবে তিনি ১৯৮৫-১৯৮৬ সালে দায়িত্ব পালন করেন।
১৯৯১ সালের পঞ্চম ও ২০০৮ সালের নবম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে তিনি কুমিল্লা-৩ আসন থেকে অংশগ্রহণ করে তিনি পরাজিত হন।
তিনি ২০২৪ সালের দ্বাদশ জাতীয় সংসদ নির্বাচনে কুমিল্লা-৩ আসন থেকে স্বতন্ত্র প্রার্থী হিসেবে সংসদ সদস্য মনোনীত হন।
আবুল কালাম আজাদ (কুমিল্লার রাজনীতিবিদ)

আবুল কালাম আজাদ বাংলাদেশি রাজনীতিবিদ। তিনি কুমিল্লা-৪ আসনের সংসদ সদস্য। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
আবুল কালাম আজাদ কুমিল্লার দেবিদ্বার উপজেলায় জন্মগ্রহণ করেন। তার শিক্ষাগত যোগ্যতা এইচএসসি। আজাদ খাদ্যপণ্য আমদানি, মুরগি ও মাছ ব্যবসায় তিনি জড়িত।
আবুল কালাম আজাদ ২০২১ সালের ২৮ ফেব্রুয়ারি থেকে দ্বাদশ জাতীয় সংসদ নির্বাচনের আগে পর্যন্ত দেবিদ্বার উপজেলা পরিষদের চেয়ারম্যান ছিলেন। তিনি কুমিল্লা উত্তর জেলা আওয়ামী লীগের সাংগঠনিক সম্পাদক।
তিনি ২০২৪ সালের দ্বাদশ জাতীয় সংসদ নির্বাচনে কুমিল্লা-৪ আসন থেকে স্বতন্ত্র প্রার্থী হিসেবে সংসদ সদস্য মনোনীত হন। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
এম এ জাহের (রাজনীতিবিদ)

এম এ জাহের (জন্ম: ১৯৬৬)বাংলাদেশি রাজনীতিবিদ। তিনি কুমিল্লা-৫ আসনের সাবেক সংসদ সদস্য।
তিনি উপজেলা চেয়ারম্যান মনোনীত হওয়ার পর আওয়ামী লীগে যোগদান করেন এবং উপজেলার চেয়ারম্যান নির্বাচিত হন। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
এম এ জাহের ১৯৬৬ সালে কুমিল্লা জেলার ব্রাহ্মণপাড়া উপজেলার মল্লিকাদীঘি গ্রামে জন্মগ্রহণ করেন তার বাবার নাম মৃত হাজী মোঃ আবদুস ছোবহান মাতা মোমেনা খাতুন। তার বড় ভাই ব্রাহ্মণপাড়া উপজেলা পরিষদের সাবেক চেয়ারম্যান মরহুম আবু তাহের। আবু তাহেরের হাত ধরেই তার রাজনীতিতে প্রবেশ।
এম এ জাহের ব্রাহ্মণপাড়া উপজেলা পরিষদের চেয়ারম্যান হিসেবে ২০২০ সাল থেকে ২০২৩ সাল পর্যন্ত দায়িত্ব পালন করেন। কুমিল্লা দক্ষিণ জেলা আওয়ামী লীগের তিনি ত্রাণ ও সমাজ কল্যাণ সম্পাদক।
তিনি ২০২৪ সালের দ্বাদশ জাতীয় সংসদ নির্বাচনে কুমিল্লা-৫ আসন থেকে স্বতন্ত্র প্রার্থী হিসেবে সংসদ সদস্য নির্বাচিত হন। ২০২৪ সালে অসহযোগ আন্দোলনের পর রাষ্ট্রপতি জাতীয় সংসদ বিলুপ্ত করলে তিনি সংসদ সদস্য পদ হারান।
এর আগে ২০২০ সালে উপজেলা পরিষদ উপনির্বাচনে চেয়ারম্যান হিসেবে নির্বাচিত হন।
আবদুস সবুর (কুমিল্লার রাজনীতিবিদ)

আবদুস সবুর বাংলাদেশি রাজনীতিবিদ। তিনি কুমিল্লা-১ আসনের সংসদ সদস্য।
আবদুস সবুর কুমিল্লার দাউদকান্দির বাহেরচরে জন্মগ্রহণ করেন। তিনি বরিশাল বিএম কলেজ থেকে ইন্টারমিডিয়েট পাস করেন। বাংলাদেশ প্রকৌশল বিশ্ববিদ্যালয়ের পুরকৌশল বিভাগ হতে তিনি স্নাতক ডিগ্রী অর্জন করেন।
আবদুস সবুর ইঞ্জিনিয়ার্স ইনস্টিটিউশন, বাংলাদেশ (আইইবি)'র প্রেসিডেন্ট।
আবদুস সবুর বুয়েটের নজরুল ইসলাম হল ছাত্রলীগের সাংগঠনিক সম্পাদক, সাধারণ সম্পাদক ও সভাপতি ছিলেন। বুয়েট ছাত্রলীগের সহসভাপতি এবং বাংলাদেশ ছাত্রলীগের জাতীয় কমিটির সদস্য হিসেবেও দুই মেয়াদে দায়িত্ব পালন করেন তিনি।
১৯৮৯ সালে তিনি বাংলাদেশ প্রকৌশল বিশ্ববিদ্যালয় ছাত্র সংসদের (ইউকসু) সাধারণ সম্পাদক ছিলেন।
আওয়ামী লীগের বিজ্ঞান ও প্রযুক্তি বিষয়ক সম্পাদক। তিনি ২০১৮-২০২০ মেয়াদে আওয়ামী লীগের কেন্দ্রীয় কমিটির বিজ্ঞান ও প্রযুক্তি বিষয়ক সম্পাদক হিসেবে দায়িত্ব পালন করেন। এর আগে তিনি ২ মেয়াদে বাংলাদেশ আওয়ামী লীগের কেন্দ্রীয় উপ-কমিটির সহ-সম্পাদক হিসেবে দায়িত্ব পালন করেন।
তিনি ২০২৪ সালের দ্বাদশ জাতীয় সংসদ নির্বাচনে কুমিল্লা-১ আসন থেকে বাংলাদেশ আওয়ামী লীগের প্রার্থী হিসেবে সংসদ সদস্য মনোনীত হন।
গ্রাৎস

গ্রাৎস (; আ-ধ্ব-ব: [ɡʁaːts]; ; ) মধ্য ইউরোপের রাষ্ট্র অস্ট্রিয়ার ষ্টাইয়ারমার্ক (স্টাইরিয়া) প্রদেশের রাজধানী শহর। এটি ভিয়েনার পরে জনসংখ্যার বিচারে অস্ট্রিয়ার দ্বিতীয় বৃহত্তম শহর। ২০২১ সালের হিসাব অনুযায়ী এখানে ৩ লক্ষ ৩১ হাজার অধিবাসীর বাস। ২০১৮ সালে বৃহত্তম গ্রাৎস নগর অঞ্চলের জনসংখ্যা ছিল সাড়ে ছয় লক্ষেরও বেশি। গ্রাৎস শহরটি এর উচ্চশিক্ষা মহাবিদ্যালয় ও বিশ্ববিদ্যালয়গুলির জন্য বিখ্যাত; এখানে চারটি মহাবিদ্যালয় ও চারটি বিশ্ববিদ্যালয় আছে, যেখানে সব মিলিয়ে ৬০ হাজারের বেশি শিক্ষার্থী পড়াশোনা করে। শহরের ঐতিহাসিক কেন্দ্রটি ("আল্টষ্টাট") মধ্য ইউরোপের সবচেয়ে ভালোভাবে সংরক্ষিত শহরকেন্দ্রগুলির একটি। ১৯৯৯ সালে গ্রাৎসের ঐতিহাসিক শহরকেন্দ্রটিকে ইউনেস্কোর বিশ্ব ঐতিহ্যবাহী স্থানের তালিকায় যুক্ত করা হয়। ২০১০ সালে শহরের পশ্চিম প্রান্তে অবস্থিত এগেনবের্গ শ্লস নামক প্রাসাদটিকে () তালিকায় যুক্ত করা হয়। ২০০৩ সালে গ্রাৎসকে ইউরোপের একটি সাংস্কৃতিক রাজধানী এবং ২০০৮ সালে একটি উৎকৃষ্ট রন্ধনশৈলীর শহর হিসেবে স্বীকৃতি দেওয়া হয়।
সুনীল চন্দ্র তিরকি

সুনীল চন্দ্র তিরকি হলেন একজন ভারতীয় রাজনীতিবিদ এবং পশ্চিমবঙ্গ সরকারের ভোক্তা বিষয়ক প্রতিমন্ত্রী ছিলেন। তিনি ২০১১ থেকে ২০২১ সাল পর্যন্ত ফাঁসিদেওয়া কেন্দ্রের বিধায়ক ছিলেন।
২০১২ সালের সেপ্টেম্বরে কংগ্রেস মমতা বন্দ্যোপাধ্যায় সরকারের প্রতি সমর্থন প্রত্যাহার করলে তিনি মন্ত্রিত্ব থেকে পদত্যাগ করেন।
ষ্টাইয়ারমার্ক

ষ্টাইয়ারমার্ক (; আ-ধ্ব-ব: [ˈʃtaɪɐˌmaʁk]; ; সার্বীয়, ক্রোয়েশীয় ও ; ; ; ) মধ্য ইউরোপের রাষ্ট্র অস্ট্রিয়ার দক্ষিণ-পশ্চিমভাগে অবস্থিত একটি অঙ্গরাজ্য বা প্রদেশ। রাজ্যটির আয়তন , ফলে এটি অস্ট্রিয়ার দ্বিতীয় বৃহত্তম প্রদেশ (নিম্ন অস্ট্রিয়ার পরে)। ষ্টাইয়ারমার্কের দক্ষিণে স্লোভেনিয়া, দক্ষিণ-পূর্ব থেকে ঘড়ির কাঁটার দিকে অস্ট্রিয়ার কারিন্থিয়া, জালৎসবুর্গ, ঊর্ধ্ব অস্ট্রিয়া ও বুর্গেনলান্ড প্রদেশগুলি অবস্থিত। প্রদেশটির রাজধানী হল গ্রাৎস শহর।
অমিয় কুমার দাস

অমিয় কুমার দাস (২৫শে মে ১৮৯৫ - ২৩শে জানুয়ারী ১৯৭৫), যিনি লোক নায়ক নামেও পরিচিত ছিলেন, তিনি হলেন একজন ভারতীয় সমাজকর্মী, গান্ধীবাদী, শিক্ষাবিদ, লেখক এবং আসাম সরকারের একজন প্রাক্তন মন্ত্রী। তিনি আসাম রাজ্যে বিভিন্ন মেয়াদে শিক্ষা, শ্রম এবং খাদ্য ও বেসামরিক সরবরাহের মতো বিভিন্ন দপ্তরে মন্ত্রী হিসেবে অধিষ্ঠিত ছিলেন। তিনি মহাত্মা গান্ধীর আত্মজীবনী "দ্য স্টোরি অফ মাই এক্সপেরিমেন্টস উইথ ট্রুথ কে" অসমীয়া ভাষায় অনুবাদ করেন এবং রাজ্যে "চা বাগান শ্রমিকের ভবিষ্যত তহবিল" বাস্তবায়নে অবদান রাখেন। সমাজে তাঁর অবদানের জন্য ১৯৬৩ সালে ভারত সরকার তাঁকে তৃতীয় সর্বোচ্চ বেসামরিক সম্মান পদ্মভূষণে ভূষিত করে। ১৯৯৮ সালের ১৫ই মে ভারতীয় ডাক একটি স্মারক ডাকটিকিট জারি করে তাঁকে সম্মানিত করেছিল।
অমিয় কুমার দাস ১৮৯৫ সালের ২৫শে মে উত্তর-পূর্ব ভারতের আসাম রাজ্যের নগাঁও জেলায় জন্মগ্রহণ করেন। তিনি তেজপুরের তেজপুর হাই স্কুলে পড়াশোনা করেন। তিনি গুয়াহাটির কটন বিশ্ববিদ্যালয়ে, এবং কলকাতার সিটি কলেজে তাঁর উচ্চশিক্ষা সমাপ্ত করেন। এই সময়েই তিনি গোপাল কৃষ্ণ গোখলে এবং বাল গঙ্গাধর তিলকের মতো ভারতীয় স্বাধীনতা কর্মীদের কার্যকলাপের প্রতি আকৃষ্ট হন এবং ছাত্র রাজনীতিতে যুক্ত হতে শুরু করেন।
তিনি আসামের ১৯৩০ সালের আইন অমান্য আন্দোলনের অন্যতম নেতা ছিলেন এবং স্বাধীনতা সংগ্রামের সময় বহুবার জেল খেটেছিলেন। তিনি আসাম বিধানসভা নির্বাচনে এবং ১৯৩৭ ও ১৯৪৫ সালের গণপরিষদ নির্বাচনে সফলভাবে প্রতিদ্বন্দ্বিতা করেন। ভারতের স্বাধীনতার পর তিনি পরপর তিনবার, ১৯৫১, '৫৭ এবং '৬২ সালের জন্য ঢেকিয়াজুলি বিধানসভা কেন্দ্রের প্রতিনিধিত্ব করেন। এই সময়কালে তিনি বিভিন্ন দপ্তরে মন্ত্রী হিসেবে দায়িত্ব পালন করেন। তিনি শ্রমমন্ত্রী থাকাকালীন চা বাগানের শ্রমিকদের জন্য "শ্রমিক ভবিষ্যত তহবিল" প্রতিষ্ঠা করা হয়েছিল, এই উদ্যোগটি এশিয়ার প্রথম উদাহরণগুলির মধ্যে একটি বলে জানা গেছে। শিক্ষামন্ত্রী হিসেবে আসামে মৌলিক শিক্ষা প্রকল্প বাস্তবায়নে তাঁর অবদানের উল্লেখ করা হয়েছে। তিনি কিছু সময়ের জন্য খাদ্য ও বেসামরিক সরবরাহ মন্ত্রী হিসেবেও দায়িত্ব পালন করেন।
অমিয় কুমার দাস মহাত্মা গান্ধীর আত্মজীবনী "দ্য স্টোরি অফ মাই এক্সপেরিমেন্টস উইথ ট্রুথ কে" অসমীয়া ভাষায় অনুবাদ করেন, যার নাম ছিল"মোর সত্য অন্বেষনের কাহিনী"। এছাড়াও বেশ কয়েকটি বই প্রকাশের কৃতিত্ব তাঁর রয়েছে। "গান্ধীজীর জীবনী", "মহাত্মা গান্ধীক আমি কিডোর বুজিলু" এবং "অসমত মহাত্মা" তাঁর বিশেষ কাজগুলির মধ্যে অন্যতম। তিনি হরিজন সেবক সংঘ, ভারতীয় আদিম জাতীয় সেবক সংঘ, ভারত সেবক সমাজ, গান্ধী স্মারক নিধি, কস্তুরবা স্মারক নিধি এবং আসাম সেবা সমিতির মতো বিভিন্ন সামাজিক ও গান্ধীবাদী সংগঠনের সাথে জড়িত ছিলেন। তিনি তাদের মাদকের অপব্যবহারের বিরুদ্ধে প্রচারণা এবং কুষ্ঠ ও যক্ষ্মা রোগে আক্রান্ত রোগীদের পুনর্বাসনের মতো সামাজিক কর্মকাণ্ডের একটি অংশ ছিলেন।
তিনি ১৯৭৫ সালের ২৩শে জানুয়ারী, ৮১ বছর বয়সে মারা যান। প্রখ্যাত স্বাধীনতা কর্মী এবং সংসদ সদস্য পুষ্পলতা দাস তাঁর স্ত্রী ছিলেন। তাঁদের একটি কন্যা ছিলেন।
ভারত সরকার তাঁকে ১৯৬৩ সালের প্রজাতন্ত্র দিবসের সম্মানের তালিকায় পদ্মভূষণ পুরস্কারের জন্য অন্তর্ভুক্ত করে। ১৯৯৫ সালে তাঁর জন্মশতবর্ষে, গুয়াহাটিতে ইণ্ডিয়ান কাউন্সিল অফ সোশ্যাল সায়েন্স রিসার্চ (আইসিএসএসআর) দ্বারা অর্থায়িত একটি স্বায়ত্তশাসিত প্রতিষ্ঠান"অমিয় কুমার দাস ইনস্টিটিউট অফ সোশ্যাল চেঞ্জ অ্যাণ্ড ডেভেলপমেন্ট" (ওকেডি) তাঁর নামানুসারে নামকরণ করা হয়েছিল। ভারতীয় ডাক ১৯৯৮ সালে তাঁর নামে একটি স্মারক ডাকটিকিট জারি করে। তাঁর সম্মানে ঢেকীয়াজুলিতে একটি কলেজের নামকরণ করা হয়েছে, "লোকনায়ক অমিও কুমার দাস কলেজ"
সোলায়মান সেলিম

মোহাম্মদ সোলায়মান সেলিম (জন্ম: ৩১ মার্চ ১৯৮৯) একজন বাংলাদেশী রাজনীতিবিদ। তিনি ঢাকা-৭ আসনের সংসদ সদস্য ছিলেন।
সোলায়মান সেলিম ৩১ মার্চ ১৯৮৯ সালে ঢাকায় জন্মগ্রহণ করেন। তার পিতা হাজী সেলিম ঢাকা-৭ ও ঢাকা-৮ আসনের সংসদ সদস্য ছিলেন। মাতা গুলশান আরা অবিভক্ত ঢাকা সিটি কর্পোরেশনের ৬৬ নম্বর মহিলা ওয়ার্ড কমিশনার ছিলেন।
সোলায়মান সেলিম ঢাকা-৭ আসন থেকে ২০২৪ সালে দ্বাদশ জাতীয় সংসদ নির্বাচনে বাংলাদেশ আওয়ামী লীগের মনোনয়নে সংসদ সদস্য নির্বাচিত হন।
৫ আগস্ট ২০২৪ সালে অসহযোগ আন্দোলনের মুখে তৎকালীন প্রধানমন্ত্রী শেখ হাসিনা পদত্যাগ করে ভারত পালিয়ে গেলে পরদিন ৬ আগস্ট রাষ্ট্রপতি সংসদ ভেঙ্গে দিলে তিনি সংসদ সদস্য পদ হারান।
জুহি আসলাম

জুহি আসলাম একজন ভারতীয় অভিনেত্রী, যিনি হিন্দি টেলিভিশন ধারাবাহিকে কাজ করেন। তিনি "বাবা অ্যায়সো বর ঢুণ্ডো" ধারাবাহিকে ভারতী চৌহান চরিত্রে অভিনয়ের জন্য সর্বাধিক পরিচিত। এই ভূমিকার জন্য তিনি ২০১১ সালে বর্ষসেরা পারফর্মার (মহিলা) হিসেবে ভারতীয় টেলিভিশন একাডেমি অ্যাওয়ার্ড জিতেছেন।
জুহি'র জন্ম উত্তর প্রদেশে। তিনি ডাক্তার হওয়ার স্বপ্ন দেখতেন। তার উচ্চতা ৪'১"। টাইমস অফ ইন্ডিয়ার সাথে একটি সাক্ষাৎকারে তার উচ্চতা সম্পর্কে কথা বলতে গিয়ে তিনি বলেছিলেন: "আমার উচ্চতা আমার সবচেয়ে বড় শক্তি"। তার প্রথম টেলিভিশন ধারাবাহিক "বাবা অ্যায়সো বর ঢুণ্ডো" বামন মানুষের জীবনের গল্প নিয়ে নির্মিত হয়েছিল।
২০১৮ সালে তিনি করিমকে বিয়ে করেন। এই দম্পতির মোহাম্মদ রহিম নামে একটি ছেলে সন্তান রয়েছে।
ভট্টদেব

ভট্টদেব (১৫৫৮-১৬৩৮) (অসমীয়া : বৈকুণ্ঠনাথ ভাগৱত ভট্টাচাৰ্য), (জন্ম নাম : বৈকুণ্ঠনাথ) অসমীয়া গদ্যের জনক হিসাবে স্বীকৃত। যদিও গোপাল চরণ দ্বিজ কর্তৃক শঙ্করদেবের সংস্কৃত রচনা "ভক্তিরত্নাকর"-এর অসমীয়া অনুবাদ "ভক্তিরত্নাকর-কথা" ভট্টদেবের রচনার আগেই প্রকাশিত হয়েছিল, কিন্তু ভট্টদেবের লেখাগুলি অসমীয়া গদ্যের উচ্চ এবং মর্যাদাপূর্ণ শৈলীর বিকাশে প্রভাব ফেলেছিল। ভট্টদেব এবং গোপাল চরণ দ্বিজের ১৬ শতকের রচনাগুলিকে ভারতীয় ভাষায় গদ্যের প্রাচীনতম উদাহরণ হিসাবে বিবেচনা করা হয়। সংস্কৃত ব্যাকরণ ও সাহিত্যে ভট্টদেবের পাণ্ডিত্য, এবং ভাগবতের উপর তাঁর কর্তৃত্ব তাঁকে "ভাগবত ভট্টাচার্য" উপাধি এনে দিয়েছিল।
বাজালির (কামরূপ অঞ্চল) বিচানকুচিতে কামরূপী এক ব্রাহ্মণ পরিবারে ভট্টদেবের জন্ম হয়। তাঁর বাবা ও মায়ের নাম ছিল যথাক্রমে চন্দ্র ভারতী এবং তারা দেবী। শিক্ষা সমাপ্ত করার পর তিনি দামোদর দেবের শিষ্যত্ব গ্রহণ করেন এবং পরে বড়পেটাতে পাটবৌসি সত্রের প্রধান হিসাবে তাঁর উত্তরাধিকারী হন। কিছুকাল পরে তিনি ব্যাসকুচি সত্র প্রতিষ্ঠা করেন, পরবর্তীকালে সেখানেই তাঁর মৃত্যু হয়। তিনি "কথা ভাগবত" এবং "কথা গীতা"র রচনার জন্য সবচেয়ে বেশি পরিচিত, যদিও স্বর্ণমালিকা এবং প্রসঙ্গমালার মতো কিছু ছোটখাট লেখাও তিনি লিখেছেন।
দামোদরদেবের অনুরোধে ভট্টদেব সংস্কৃত ভাগবতকে অসমীয়া গদ্যে অনুবাদ করা শুরু করেন। দামোদরদেব এটিকে সাধারণ মানুষের কাছে উপলব্ধ করতে চেয়েছিলেন। ভট্টদেব "কথা ভাগবত"কে একটি আলোচনামূলক শৈলীতে উপস্থাপন করেছেন যেটির লেখ্য মর্যাদাপূর্ণ এবং ভারসাম্যপূর্ণ। তিনি "কথা গীতা"য় সংলাপের একই অনুভূতি বজায় রেখেছেন। যদিও তিনি ছোট ছোট বাক্য, জনপ্রিয় শব্দভাণ্ডার এবং কথোপকথনের অভিব্যক্তিপূর্ণ চলিত ভাষা ব্যবহার করেছেন, কিন্তু এইসঙ্গে তিনি ব্যাপকভাবে সংস্কৃত শব্দগুচ্ছও ব্যবহার করেছেন এবং তাঁর ভাষার ব্যবহার উন্নততর। ভাগবত এবং গীতা শেষ করার পরে, তিনি ভক্তিরত্নাবলীকে মার্জিত গদ্যে রূপান্তরিত করে উপস্থাপন করেছিলেন। উপনিষদ, পুরাণ এবং সংহিতা থেকে সংগ্রহ করা ভক্তিমূলক সংস্কৃত শ্লোকের একটি বইও তিনি সংকলন করেছিলেন, যেখানে ভক্তির সমস্ত উপাদান ব্যাখ্যা করা হয়েছে। ভক্তি-বিবেক লেখাটি বৈদিক সাহিত্য থেকে পুরাণ সাহিত্য পর্যন্ত ভট্টদেবের ব্যাপক জ্ঞান এবং পাণ্ডিত্য প্রকাশ করে। ভট্টদেবের অবদান শুধু গদ্য সাহিত্যেই সীমাবদ্ধ ছিল না, তিনি কবিতাও লিখেছিলেন।
অ্যাপোলো ৪

অ্যাপোলো ৪ (নভেম্বর ৯, ১৯৬৭, অপর নাম এসএ-৫০১) ছিল স্যাটার্ন ফাইভ মহাকাশযানের একটি সফল প্রথম পরীক্ষামূলক ফ্লাইট। এই রকেটটি অবশেষে মহাকাশচারীদের চাঁদে নিয়ে যায়। মহাকাশ যানটি ভেহিকেল অ্যাসেম্বলি বিল্ডিং- এ একত্রিত করা হয়েছিল এবং ফ্লোরিডার কেনেডি স্পেস সেন্টার (কেএসসি) থেকে প্রথম উৎক্ষেপণ করা হয়েছিল, লঞ্চ কমপ্লেক্স ৩৯ থেকে আরোহণ করা হয়েছিল, যেখানে সুবিধাগুলি মুলত স্যাটার্ন ভি এর জন্ন নির্মিত হয়েছিল।
অ্যাপোলো ৪ একটি "অল-আপ" পরীক্ষা ছিল, যার অর্থ প্রাথমিক ফ্লাইটে সমস্ত রকেট পর্যায় এবং মহাকাশযান সম্পূর্ণরূপে কার্যকর ছিল। এভাবে নাসা প্রথমবার উৎক্ষেপণ করে। এটি প্রথমবার S-IC প্রথম পর্যায় এবং S-II দ্বিতীয় পর্যায় উড়েছিল। এটি S-IVB তৃতীয় পর্যায়ের প্রথম ইন-ফ্লাইট পুনঃসূচনাও প্রদর্শন করেছে। মিশনটি একটি ব্লক ১ কমান্ড এবং সার্ভিস মডিউল ব্যবহার করে, যা সিমুলেটেড চন্দ্র-প্রত্যাবর্তন বেগ এবং কোণে তাপ ঢাল সহ বেশ কয়েকটি মূল ব্লক ২ সংশোধন পরীক্ষা করার জন্য পরিবর্তিত হয়েছিল।
১৯৬৭ সালের গোড়ার দিকে উৎক্ষেপণের পরিকল্পনা করা হয়েছিল, কিন্তু মহাকাশযানের বিভিন্ন উপাদানের সমস্যা এবং প্রাথমিক উড্ডয়ন পরীক্ষার সময় বিভিন্ন সমস্যার কারণে ৯ই নভেম্বর পর্যন্ত বিলম্বিত হয়। ১৯৬৭ সালের জানুয়ারীতে অ্যাপোলো ১ ক্রুদের আগুনে মারা যাওয়ার পরে অতিরিক্ত পরিদর্শনেরও প্রয়োজন হয়েছিল।
মিশনটি তার উদ্দেশ্যগুলি অর্জন করে এবং উৎক্ষেপণের নয় ঘণ্টার আগেই প্রশান্ত মহাসাগরে ছিটকে পড়ে। নাসা এই মিশনকে একটি সম্পূর্ণ সাফল্য হিসাবে বিবেচনা করে, যা প্রমাণ করে যে স্যাটার্ন ভি কাজ করেছে, যা ১৯৬০-এর দশকের শেষের আগে চাঁদে নভোচারীদের অবতরণ এবং নিরাপদে তাদের ফিরিয়ে আনার মূল লক্ষ্য অর্জনের দিকে একটি গুরুত্বপূর্ণ পদক্ষেপ।
কালীপদ আইচ

কালীপদ আইচ (১৯২০ – ২৭ সেপ্টেম্বর ১৯৪৩) ছিলেন দ্বিতীয় বিশ্বযুদ্ধের সময় ব্রিটিশ ভারতের সামরিক বিভাগের একজন কর্মী।
১৯৪২ খ্রিস্টাব্দে কোচিনের নৌ বিদ্রোহ শুরু হয়েছিল মানকুমার বসু ঠাকুরের নেতৃত্বে ব্রিটিশ বাহিনীর ক্ষতি সাধন করে অক্ষশক্তিকে জেতবার সুযোগ করে দেওয়ার জন্য।
চতুর্থ মাদ্রাজ উপকূল বাহিনীর সৈনিকদের দেশাত্মবোধে উদ্বুদ্ধ চতুর্থ মাদ্রাজ উপকূল বাহিনীর সৈনিকদের অন্যতম ছিলেন কালীপদ। নাশকতামূলক ষড়যন্ত্রের অভিযোগে অপর আটজনের সঙ্গে তাকেও ১৯৪৩ খ্রিস্টাব্দের ১৮ এপ্রিল গ্রেপ্তার করে। 
তাদের বিরুদ্ধে মারাত্মক অভিযোগ ছিল – তারা গোপনে শত্রুশিবিরে খবর পাচার করেছে, সঞ্চিত গোলা বারুদের স্তূপে আগুন ধরিয়ে দিয়েছে এবং অস্ত্রশস্ত্র সমুদ্রে নিক্ষেপ করেছে। ব্যাঙ্গালোরের সামরিক আদালতে বিচারের নামে প্রহসন হয়। শেষে ষড়যন্ত্রে অংশগ্রহণ করার অপরাধে কালীপদর এবং আরও আটজনের মৃত্যুদণ্ডাদেশ হয়।
১৯৪৩ খ্রিস্টাব্দের ২৭ সেপ্টেম্বর কালীপদ আইচ ও অন্য সাথীদের সঙ্গে 'বন্দে মাতরম' স্লোগান দিয়ে মাদ্রাজ দুর্গে ফাঁসিতে মৃত্যুবরণ করেন।
রাজা চৌধুরী

রাজা চৌধুরী (জন্ম: ২৩ জুলাই ১৯৭৫) হলেন একজন ভারতীয় টেলিভিশন অভিনেতা, লেখক ও চলচ্চিত্র প্রযোজক। তিনি প্রধানত ভোজপুরি চলচ্চিত্রে কাজ করেন। ২০০৮ সালে তিনি কালার্স টিভির আপাতবাস্তব অনুষ্ঠান "বিগ বস"-এ প্রতিযোগী হিসেবে অংশগ্রহণ করেন, যেখানে তিনি প্রথম রানার আপ হন।
চৌধুরী শ্বেতা তিওয়ারীর বিপরীতে ভোজপুরি চলচ্চিত্র "সাইয়া হামার হিন্দুস্তানি"-তে খলনায়কের ভূমিকায় অভিনয় করেছিলেন। হিন্দি আপাতবাস্তব অনুষ্ঠান "বিগ বস ২"-এ কাজ করে তিনি খ্যাতি অর্জন করেছিলেন, যেখানে তিনি রানার আপ হয়েছিলেন। এরপর তিনি আরেকটি আপাতবাস্তব অনুষ্ঠান "জোর কা ঝটকা: টোটাল ওয়াইপ আউট"-এ অংশগ্রহণ করেন।
চৌধুরী অনেক টেলিভিশন ধারাবাহিক, যেমন- "ইওর অনার", "ড্যাডি সমঝ করো", "চন্দ্রমুখী", "আনে ওয়ালা পল", "কাহানি চন্দ্রকান্ত কি" এবং "আদালতে" অভিনয় করেছেন।
চৌধুরী এশিয়ান একাডেমি অফ ফিল্ম অ্যান্ড টেলিভিশনের প্রাক্তন ছাত্র। তিনি ১৯৯৮ সালে টেলিভিশন অভিনেত্রী শ্বেতা তিওয়ারীকে বিয়ে করেছিলেন। এই দম্পতির একজন কন্যা রয়েছে, পলক তিওয়ারী। রাজা চৌধুরী ও শ্বেতা তিওয়ারী আপাতবাস্তব নাচের অনুষ্ঠান "নাচ বালিয়ে"-এর সিজন ২-এ একসঙ্গে অভিনয় করেছিলেন। ২০০৭ সালে তিওয়ারী তাদের ৯ বছরের দাম্পত্য জীবনের অবসান ঘটিয়ে বিবাহবিচ্ছেদের আবেদন করার পরে এই দম্পতি আলাদা হয়ে যান।
২০১৫ সালে চৌধুরী দিল্লি'র কর্পোরেট পেশাজীবী শ্বেতা সুদকে বিয়ে করেছিলেন।
ইভা গোন্ডা ডি রিভেরা

ইভা গোন্ডা ডি রিভেরা একজন মেক্সিকীয় শতকোটিপতি উত্তরাধিকারী এবং ব্যবসায়ী নারী। তার কন্যাদের সাথে, তিনি ফেমসা বেভারেজ কর্পোরেশনে একটি বড় অংশীদারিত্বের মালিক, যা মেক্সিকো এবং লাতিন আমেরিকা জুড়ে সুবিধার দোকান এবং বোতলজাত প্ল্যান্ট পরিচালনা করে।
গোন্ডা ২০০৮ সালে তার মৃত্যুর আগ পর্যন্ত ইউজেনিও গারজা লাগুরার সাথে বিবাহবন্ধনে আবদ্ধ ছিলেন। "ফোর্বস" ম্যাগাজিন অনুসারে ২০১৯ সালে তার মোট সম্পদের পরিমাণ ছিল $৬.২ বিলিয়ন মার্কিন ডলার। 
মোন্তেররেইতে, নিউভো লিওনে জন্মগ্রহণ করেন, গোন্ডা মোন্তেররেই ইনস্টিটিউট অফ টেকনোলজি থেকে স্নাতক ডিগ্রি অর্জন করেন, যেখানে তিনি গারজা লাগুরার সাথে প্রথম সাক্ষাত করেন। ১৯৫৭ সালে তাদের বিয়ে হয়। 
গোন্ডা মোন্তেররেইতে থাকেন। তার পাঁচ সন্তান রয়েছে।
জুয়ান গ্যালার্দো

জুয়ান গ্যালার্দো থার্লো (জন্ম আনু. ১৯৪৮) একজন মেক্সিকীয় ব্যবসায়ী। 
গ্যালার্দো থার্লো গ্রুপো এমবোতেলাদোরাস উনিদাস (বোতলজাতকরণ) এর চেয়ারম্যান, মেক্সিকো ফান্ড ইনকর্পোরেটেড (মিউচুয়াল ফান্ড) এর চেয়ারম্যান এবং হোম মার্দ দে মেক্সিকো (খুচরা বাণিজ্য) এর ভাইস চেয়ারম্যান। তিনি গ্রুপো আজুকেরো মেক্সিকো (চিনি মিল) এর প্রাক্তন চেয়ারম্যান এবং সিইও।
গ্যালার্দো ১৯৯৮ সাল থেকে ক্যাটারপিলারের পরিচালক ছিলেন। যার মূল্য আনুমানিক মার্কিন $১.৪ বিলিয়ন।
আলেকজান্দ্রা আন্দ্রেসেন

আলেকজান্দ্রা গামলেমশগ আন্দ্রেসেন (জন্ম ২৩ জুলাই ১৯৯৬) একজন নরওয়েজীয় উত্তরাধিকারী। তিনি ২০১৬ সালে ১৯ বছর বয়সে বিশ্বের সর্বকনিষ্ঠ শতকোটিপতি হয়েছিলেন এবং টানা তিন বছর "ফোর্বসের" তালিকায় সর্বকনিষ্ঠ শতকোটিপতি হিসাবে অবস্থান করেছিলেন। ২০২০ সালের হিসাবে, আন্দ্রেসেন হলেন বিশ্বের দ্বিতীয়-কনিষ্ঠ শতকোটিপতি এবং তার মোট সম্পদের পরিমাণ ১.১ বিলিয়ন মার্কিন ডলার। 
আন্দ্রেসেন নরওয়েজীয় শিল্পপতি জোহান এইচ. অ্যান্ড্রেসেন জুনিয়রের মেয়ে, ফের্ড এএস- এর মালিক, যিনি ২০০৭ সালে আলেকজান্দ্রা এবং তার বোন ক্যাথারিনাকে ৪২.২% মালিকানা হস্তান্তর করেছিলেন (যদিও তাদের বাবা জোর দিয়েছিলেন যে তিনি তার মেয়েদের বাধ্য করবেন না, পারিবারিক সংস্থায় অংশ নিতে)। 
তিনি জোহান এইচ. আন্দ্রেসেনের প্রপৌত্রী, জোহান হেনরিক আন্দ্রেসেন এবং অ্যান্টন ক্লেভেনেসের প্রপৌত্রী এবং নিকোলাই আন্দ্রেসেনের প্র-প্রপৌত্রী। জোহান হেনরিক ছিলেন নিকোলে অগাস্ট আন্দ্রেসেনের ভাই এবং নিলস অগাস্ট আন্দ্রেসেন বুটেনশনের চাচা। 
আন্দ্রেসেন ঘোড়ার পোশাক প্রতিযোগিতায় একাধিক পুরস্কার এবং সম্মান জিতেছেন এবং অশ্বারোহী পোশাক কোম্পানি কিংসল্যান্ডের জন্য বেশ কয়েকবার মডেলিং করেছেন।
মিত্রদেব মহন্ত

মিত্রদেব মহন্ত বা মিত্রদেব মহন্ত অধিকারী আসামের একজন বিখ্যাত কবি, সাহিত্যিক, নাট্যকার এবং অভিনেতা। তিনি বেশ কিছু গ্রন্থ, শিশুসাহিত্যের বই এবং নাটকের লেখক। তিনি তার অভিনয়ের জন্য ১৯৬১ সাধারণাব্দে সঙ্গীত নাটক একাডেমি পুরস্কার জিতেছিলেন। তিনি দুবার আসাম সাহিত্য সভার সহ-সভাপতি এবং চার বছর অসম সাহিত্য সভার সহকারী সম্পাদক ছিলেন।
মিত্রদেব মহন্ত ১৩ জুন ১৮৯৪ সাধারণাব্দে আসামের জোড়হাটের লেটুগ্রাম ক্ষেত্রের সর্বাইবান্ধায় জন্মগ্রহণ করেন। তার পিতার নাম নিরঞ্জন দেবগোস্বামী এবং মাতার নাম বগীতারা দেবী।
মিত্রদেব মহন্তের প্রথামিক শিক্ষা শুরু হয়েছিল যোহহাটের হেজারী প্রাথমিক বিদ্যালয়ে। প্রাথমিক শিক্ষা সমাপ্ত করার পর ১৯০৪ সনে তিনি যোরহাট সরকারি উচ্চ ইংরেজি বিদ্যালয়ে ভর্তি হন। ১৯১২ সনে যোরহাট সরকারি উচ্চ ইংরেজি বালক বিদ্যালয় হতে সুনামের সাথে প্রবেশিকা পরীক্ষায় উত্তীর্ণ হয়ে কটন কলেজে আইএ শ্রেণিতে ভর্তি হন। ১৯১৪ সনে সুনামের সাথে আইএ পরীক্ষায় উত্তীর্ণ হয়ে কটন কলেজে সংস্কৃত বিষয়ে অনার্সে ভর্তি হন। কিন্তু আর্থিক অনটনের কারণে কটন কলেজের শিক্ষা অর্ধ সমাপ্ত রেখেই যোরহাট সরকারি উচ্চ ইংরেজি বালক বিদ্যালয়ে শিক্ষকতা আরম্ভ করেন। এই বিদ্যালয়ে শিক্ষকতা করার সময়ে ১৯২৫ সনে ঢাকা বিশ্ববিদ্যালয়ের এলটি পরীক্ষায় সুনামের সাথে উত্তীর্ণ হন। 
আর্থিক অনটনের কারণে কটন কলেজের বিএ লেখাপড়া অসমাপ্ত রেখেই তিনি ১৯১৫ সালের ৫ জানুয়ারী যোরহাটের সরকারি উচ্চ ইংরেজি বালক বিদ্যালয়ে সহকারী শিক্ষক হিসাবে যোগদান করেন। এরপর তিনি ১৯৩৭ সনে যোরহাট নর্মাল স্কুলের সহকারী সুপার পদে নিযুক্ত হন। পরবর্তীতে ১৯৪৭ সনে তিনি গোলাঘাট সরকারি উচ্চ বিদ্যালয়ের প্রধান শিক্ষক নিযুক্ত হন। তিনি ১৯৪৯ থেকে ১৯৫০ সাল পর্যন্ত এক বছর গোলাঘাট গুরু ট্রেনিং স্কুলের সুপারিনটেনডেন্ট হিসেবে দায়িত্ব পালন করেন এবং সেই পদ থেকে ১৯৫০ সনে অবসর গ্রহণ করেন। ১৯৫০ সালে চাকরি থেকে অবসর গ্রহণের পর তিনি ধর্মীয় রীতি অনুযায়ী "লেটুগ্রাম সত্র"-এর সত্ত্বাধিকার গ্রহণ করে সেটি পরিচালনার দায়িত্ব নেন।
ইন্দ্র বাণিয়া

ইন্দ্র বাণিয়া ( ; ‎ ২৪ ডিসেম্বর ১৯৪২ - ২৫ মার্চ ২০১৫) একজন ভারতীয় থিয়েটার অভিনেতা, নাট্যকার, চলচ্চিত্র অভিনেতা এবং পরিচালক। জাহ্নু বরুয়ার পরিচালিত অসমীয়া চলচ্চিত্র"হলোধিয়া চোরায়ে বোঝান খাই-" এ তার অভিনয়ের জন্য তাকে লোকার্নো আন্তর্জাতিক চলচ্চিত্র উৎসবে সেরা অভিনেতার সিলভার লেপার্ড পুরস্কার দেওয়া হয়। তিনি নটসূর্য ফণী শর্মা পুরস্কারেরও প্রাপক ছিলেন।
ইন্দ্র ২৪ ডিসেম্বর ১৯৪২ সালে আসামের উত্তর লখিমপুরের ধলপুর গ্রামে একটি আদিবাসী অসমীয়া সম্প্রদায়ে জন্মগ্রহণ করেন। প্রাথমিক শিক্ষা শেষ করার পর, ১৯৫৮ সালে তিনি উচ্চ শিক্ষার জন্য গুয়াহাটিতে আসেন। পড়াশোনা চালিয়ে যাওয়ার সময় তিনি একজন কমেডিয়ান হিসেবে তার অভিনয় জীবনের সূত্রপাত। আসামের নাট্যমঞ্চে জনপ্রিয় কমেডি শোগুলির মাধ্যমে তিনি জীবিকা অর্জন করতে শুরু করেন। শিক্ষা সমাপ্ত করার পর তিনি ২০০২ সালে অবসর নেওয়ার অগে পর্যন্ত আসাম রাজ্য বিদ্যুৎ বোর্ডে কাজ করেন।
১৯৬০ সাল থেকে নাটকের ক্ষেত্রে আসামের পাশাপাশি উত্তর পূর্ব ভারতে ইন্দ্র নামটি একটি ঘরোয়া নাম হয়ে ওঠে। ১৯৬৪ সাল থেকে গুয়াহাটির অল ইন্ডিয়া রেডিও-তে তিনি নিয়মিত শিল্পী হয়ে ওঠেন। তিনি ১৯৭০-এর দশকের নাটক "গোবর্ধন চরিত-" এ প্রধান পুরুষ চরিত্রে অভিনয় করে প্রচারের আলোয় আসেন। অল ইন্ডিয়া রেডিওর নাটক "মইনার সংবাদে" অভিনয়ের জন্যও তিনি পরিচিত ছিলেন।
১৯৮৮ সালে আসামের বিখ্যাত চলচ্চিত্র নির্মাতা জাহ্নু বড়ুয়া, হলোধিয়া চোরায়ে বাওধন খাই -এ রাসেশ্বর বোরার প্রধান চরিত্রে অভিনয় করার জন্য ইন্দ্রকে বেছে নেন।জাতীয় চলচ্চিত্র উৎসবে সেরা অভিনেতার পুরস্কারটি অল্পের জন্য পাননি। যদিও তিনি সুইজারল্যান্ডের মর্যাদাপূর্ণ লোকার্নো চলচ্চিত্র উৎসবে সেরা অভিনেতার সিলভার লিওপার্ড পুরস্কারটির জন্য তাকে নির্বাচিত করা হয়েছিল। চলচ্চিত্রটি ১৯৮৮ সালে শ্রেষ্ঠ পূর্ণদৈর্ঘ্য চলচ্চিত্রের জন্য জাতীয় চলচ্চিত্র পুরস্কার (স্বর্ণকমল) লাভ করে। ২০০৭ সালে তিনি একটি স্বল্প দৈর্ঘ্যের চলচ্চিত্র "ফ্রিডম অ্যাট দ্য এজ-" এ নায়ক চরিত্রে অভিনয় করেন। চলচ্চিত্রটি আসামের বাসিন্দা মাচাং লালুং-এর উপর ভিত্তি করে তৈরি করা হয়, যিনি বিনা বিচারে ৫৪ বছর কারারুদ্ধ ছিলেন। চলচ্চিত্রটি ২০০৭ সালে বোস্টন আন্তর্জাতিক চলচ্চিত্র উৎসবে ইন্ডি স্পেক বেস্ট ডকুমেন্টারি পুরস্কার লাভ করে
ইন্দ্র চার দশকেরও বেশি সময় ধরে ৪০ টিরও বেশি অসমিয়া চলচ্চিত্রে অভিনয় করেন। চলচ্চিত্র এবং টিভি সিরিয়ালে অভিনয়ের পাশাপাশি তিনি কয়েকটি পুরস্কার বিজয়ী চলচ্চিত্রও পরিচালনা করেছিলেন। তিনি গুয়াহাটিতে অবস্থিত একটি অপেশাদার থিয়েটার গ্রুপ আইক্যাটনের সাথে ঘনিষ্ঠভাবে যুক্ত ছিলেন।
২০১৫ সালের ২৫ মার্চ আসামের গুয়াহাটির হায়াত হাসপাতালে দীর্ঘকাল অসুস্থতার পরে ৭২ বছর বয়সে এই অভিনেতার জীবনাবসান হয়।
ইন্দ্র বাণিয়ার প্রথম অভিনীত অসমীয়া চলচ্চিত্র ছিল "খোজ" (১৯৭৫)। তার অভিনীত চলচ্চিত্রের মধ্যে রয়েছে::
মানের ক্রম (সংখ্যা)

এই তালিকায় ক্রমবর্ধমান ক্রম অনুযায়ী নির্দিষ্ট ধনাত্মক সংখ্যাদের সাজানো হয়েছে, যার মধ্যে বস্তুর গণনা, মাত্রাহীন রাশি ও সম্ভাবনা অন্তর্গত। ১০ থেকে ১০ পর্যন্ত সংখ্যার জন্য ভারতীয় সংখ্যা পদ্ধতি অনুযায়ী নাম, ১০ থেকে ১০ পর্যন্ত সংখ্যার জন্য শর্ট স্কেল ও এসআই উপসর্গ অনুযায়ী নাম দেওয়া হয়েছে।
ক্লাগেনফুর্ট

ক্লাগেনফুর্ট বা ক্লাগেনফুর্ট আম ভ্যোর্টারজে ( আ-ধ্ব-ব: ˌklaːɡn̩fʊʁt ʔam ˈvœʁtɐzeː]; ; আক্ষরিক অর্থে "ভ্যোর্টারযে হ্রদের পারাপারের বিলাপ"; ; ; Carinthian Slovene: "Clouvc"))) মধ্য ইউরোপের রাষ্ট্র অস্ট্রিয়ার দক্ষিণভাগের অঙ্গরাজ্য কের্নটেনের রাজধানী ও বৃহত্তম নগরী। এছাড়া এটি স্লোভেনীয় কারিন্থিয়া অঞ্চলের সাথে মিলে ঐতিহাসিক বৃহত্তর কের্নটেন অঞ্চলেরও প্রধান শহর। ২০২৩ সালের হিসাব অনুযায়ী শহরের জনসংখ্যা ১ লক্ষের কিছু বেশি, ফলে এটি অস্ট্রিয়ার ৬ষ্ঠ বৃহত্তম শহর (ভিয়েনা, গ্রাৎস, লিনৎস, জালৎসবুর্গ ও ইন্সব্রুকের পরে)। নগর এলাকার আয়তন প্রায় ১২০ বর্গকিলোমিটার। এ শহরে রোমান ক্যাথলিক মণ্ডলীয় ধর্মপ্রদেশের মহাধ্যক্ষ বা বিশপের আসন রয়েছে। শিক্ষাপ্রতিষ্ঠানগুলির মধ্যে ক্লাগেনফুর্ট বিশ্ববিদ্যালয়, কের্নটেন ফলিত বিজ্ঞান বিশ্ববিদ্যালয় ও গুস্টাফ মালার বেসরকারি সঙ্গীত বিশ্ববিদ্যালয় উল্লেখ্য। ক্লাগেনফুর্টকে অস্ট্রিয়ার আদিবাসী কের্নটেনীয় স্লোভেন সংখ্যালঘু সম্প্রদায়ের সাংস্কৃতিক কেন্দ্র হিসেবে গণ্য করা হয়। অনেকগুলি চত্ববিশিষ্ট আকর্ষণীয় নগরকেন্দ্র, পুরাতন নগরভবনসহ অন্যান্য সাংস্কৃতিক বৈশিষ্ট্যমণ্ডিত বলে ও ভ্যোর্টারজে হ্রদের সন্নিকটে অবস্থিত বলে ক্লাগেনফুর্ট পর্যটকদের কাছে জনপ্রিয়।
লিনৎস

লিনৎস (; আ-ধ্ব-ব:[ˈlɪnts]; ; ) মধ্য ইউরোপের রাষ্ট্র অস্ট্রিয়ার উত্তর-মধ্যভাগের ওবারও্যস্টাররাইখ (ঊর্ধ্ব অস্ট্রিয়া) অঙ্গরাজ্যের রাজধানী ও সমগ্র অস্ট্রিয়ার তৃতীয় বৃহত্তম নগরী। অস্ট্রিয়ার রাজধানী ভিয়েনা থেকে ১৬০ কিলোমিটার পশ্চিমে ও দানিউব নদীর তীরে অবস্থিত লিনৎস শহরটি অস্ট্রিয়ার সবচেয়ে উত্তর অংশে অবস্থিত। ২০১৮ সালে শহরের জনসংখ্যা ছিল ২ লক্ষের কিছু বেশি। এটি একটি প্রধান শিল্পনগরী ও দানিউব নদীর উপরে একটি গুরুত্বপূর্ণ বন্দর। এখানকার কারখানাগুলিতে রাসায়নিক দ্রব্য, বস্ত্র, বৈদ্যুতিক সরঞ্জাম, লোহা ও ইস্পাত উৎপাদন করা হয়। দানিউব নদীর দক্ষিণ তীরে পুরাতন লিনৎস নগরীটি অবস্থিত, যার কেন্দ্রে রয়েছে মূল চত্বর বা হাউপ্টপ্লাৎস, যার মধ্যে দাঁড়িয়ে আছে ট্রিনিটি স্তম্ভ (১৭২৩)। আরও আছে আল্টার ডোম নামক ১৭শ শতাব্দীতে নির্মিত মহাগির্জা (ক্যাথেড্রাল) ও ১৫শ শতকে নির্মিত একটি দুর্গপ্রাসাদ (বর্তমানে জাদুঘরে রূপান্তরিত)। শিক্ষা প্রতিষ্ঠানগুলির মধ্যে ইয়োহানেস কেপলার বিশ্ববিদ্যালয় (১৯৬৬), শিল্প ও শিল্পকলা নকশা অ্যাকাডেমি (১৯৪৭), বিভিন্ন বিজ্ঞান গবেষণা প্রতিষ্ঠান ও শিল্পকলা ও সঙ্গীত বিদ্যালয়গুলি উল্লেখ্য। জাদুঘর, শিল্পকলা প্রদর্শনীগৃহ (গ্যালারি), গ্রন্থাগার, মহাফেজখানা, গীতিনাট্যশালা ও নাট্যশালার উপস্থিতি শহরটিকে একটি সাংস্কৃতিক কেন্দ্রে পরিণত করেছে।
প্রাচীনকালে রোমান যুগে এখানে খ্রিস্টীয় ২য় শতকে লেন্তিয়া নামক একটি দুর্গশহর ছিল। ১৫শ শতকে এটি একটি বাজারভিত্তিক শহরে পরিণত হয়। এখানে অস্ট্রিয়ার সম্রাট ৩য় ফ্রিডরিখ ১৫শ শতকের শেষদিকে কয়েক বছর বাস করেছিলেন। জার্মানরা অস্ট্রিয়া দখল করার পরে ১৯৩৮ সালে এখানে ইস্পাত ও রাসায়নিক দ্রব্যের কারখানাগুলি নির্মাণ করা হয়।
অ্যালিস স্প্রিংস

অ্যালিস স্প্রিংস (; ) অস্ট্রেলিয়ার নর্দান টেরিটরি অঞ্চলের একটি শহর। এটি ডারউইন ও পামারস্টনের পরে অঞ্চলটির তৃতীয় বৃহত্তম বসতি। জরিপকার উইলিয়াম মিলস যুক্তরাজ্যের দূরবার্তা প্রযুক্তিবিদ উইলিয়াম মিলসের স্ত্রী অ্যালিসের নামে এই লোকালয়টির নামকরণ করেন। শহরটিকে অনেকে সংক্ষেপে কেবল "অ্যালিস" নামে ডেকে থাকে। শহরটি মোটামুটিভাবে অস্ট্রেলিয়ার ঠিক ভৌগোলিক কেন্দ্রবিন্দুতে অবস্থিত। এটি উত্তরে ডারউইন ও দক্ষিণে অ্যাডেলেইড শহর থেকে সমান দূরত্বে অবস্থিত।
স্থানীয় আদিবাসী আররের্নতে নৃগোষ্ঠীর লোকেরা এই এলাকাটিকে এম্পার্নতোয়ে নামে চেনে। তারা বহু হাজার বছর ধরে এই কেন্দ্রীয় মরুভূমি এলাকাটিতে বাস করে আসছে।
অ্যালিস স্প্রিংস শহরের জনসংখ্যা প্রায় ২৬ হাজার (আগস্ট ২০২১)। এখানে নর্দান টেরিটরি অঞ্চলের ১০% মানুষের বাস।
শহরটি টড নদী নামক একটি স্বভাবত শুষ্ক নদীর দুই তীরের উপরে দাঁড়িয়ে আছে। দক্ষিণে ম্যাকডনেল পর্বতশ্রেণী। আশেপাশের অঞ্চলটি কেন্দ্রীয় অস্ট্রেলিয়া বা লাল কেন্দ্রাঞ্চল নামে পরিচিত; এর পরিবেশ অত্যন্ত ঊষর ও একাধিক মরুভূমি নিয়ে গঠিত। অ্যালিস স্প্রিংসের তাপমাত্রা গ্রীষ্মকালে গড় সর্বোচ্চ ৩৫ ডিগ্রি সেলসিয়াসের বেশি ও শীতে গড় সর্বনিম্ন প্রায় ৫ ডিগ্রি সেলসিয়াস।
কাইয়েন

কাইয়েন (; আ-ধ্ব-ব: [kajɛn]; ; ) ফরাসি গায়ানার রাজধানী। ফরাসি গায়ানা বা গুইয়ান ফ্রঁসেজ হল দক্ষিণ আমেরিকা মহাদেশে ইউরোপের রাষ্ট্র ফ্রান্সের একটি সামুদ্রিক অঞ্চল। শহরটি কাইয়েন নদীর মোহনায় একটি পুরাতন দ্বীপের উপরে আটলান্টিক মহাসাগরের উপকূলে দণ্ডায়মান। শহরের মূলমন্ত্র হল "পরিশ্রম সম্পদ আনে"। কাইয়েন দক্ষিণ আমেরিকা মহাদেশের সর্ববৃহৎ ফরাসিভাষী শহর। ২০২০ সালের জনগণনা অনুযায়ী কাইয়েন মহানগর এলাকাতে দেড় লক্ষের বেশি লোকের বাস ছিল। মূল নগরীতে প্রায় ৬৬ হাজার লোক বাস করে। মূল শহরের আয়তন প্রায় ২৪ বর্গকিলোমিটার।
দর্শনীয় স্থানের মধ্যে আছে ১৭শ শতকে নির্মিত সেপেরু দুর্গ, যা থেকে শহর ও আটলান্টিক মহাসাগরের মনোরম পরিদৃশ্য অবলোকন করা সম্ভব। এটি কাইয়েনের ঔপনিবেশির ইতিহাসের সাক্ষী। প্লাস দে পাল্মিস্ত নামক কেন্দ্রীয় চত্বরটি সুদৃশ্য ঔপনিবেশিক ভবন ও পাম বা তালগাছ দিয়ে বেষ্টিত, যা সাংস্কৃতিক অনুষ্ঠানের আয়োজনের জন্য মনোরম একটি স্থান। ফ্রঁকোনিয়া জেলা জাদুঘর (ম্যুজে দেপার্তমতাল ফ্রঁকোনিয়া), যেখানে অঞ্চলটির সাংস্কৃতিক ও ঐতিহাসিক ঐতিহ্য প্রদর্শিত হচ্ছে, যার মধ্যে আদিবাসী সংস্কৃতি, ঔপনিবেশিক ইতিহাস ও সমসাময়িক শিল্পকলা অন্তর্ভুক্ত। কাইয়েনের প্রাণবন্ত বাজারে টাটকা খাবার, মসলা ও হস্তশিল্পজাত দ্রব্য পাওয়া যায়।
কাইয়েন ফরাসি গায়ানার রাজনৈতিক, অর্থনৈতিক ও সাংস্কৃতিক কেন্দ্র। এটি ফ্রান্সের এই সামুদ্রিক জেলাটির প্রশাসনিক কেন্দ্র। আটলান্টিক মহাসাগরের তীরে অবস্থিত বলে এটি ফরাসি গায়ানার অভ্যন্তরভাগের প্রবেশদ্বার হিসেবে কাজ করে।